05:00 / 18.01.2017 2836 pdf Ўқиш режими + -\nБарча мавжудотларни йўқдан бор қилган, ҳар бир нарсага қодир Аллоҳ таолога беадад ҳам-санолар бўлсин.\nУмматларига ҳар бир ишнинг энг нозик нукталаригача билдириб, ўргатиб кетган икки олам сарвари Муҳаммад мустафо соллаллоҳу алайҳи васалламга дуруду салавотлар бўлсин.\nРасулуллоҳдан ўрганиб, ўзидан кейингиларга ўргатган саҳобаи киромларга Аллоҳнинг розилиги бўлсин.\nДинимизда инсон ҳуқуқлари жуда ҳам мукаммал даражада белгилаб қўйилган. Барча йўл-йўриқлар батафсил, гўзал услубда баён қилинган. Исломда инсон ҳуқуқлари нафақат ижтимоий ҳаётда, балки вафотидан кейин ҳам ҳимоя қилинади. Вафот этган инсоннинг ҳам ўзига яраша ҳақ-ҳуқуқлари бўлади. Мазкур ҳуқуқларнинг асосийлари маййитнинг тириклар зиммасидаги ҳақлари ҳисобланади. Биз қуйида ана ўша ҳақлардан бири жаноза намози хусусида суҳбатлашамиз.\n“Ким иймон ва савоб умиди ила бир мусулмоннинг жанозасига қатнашса, жанозаси ўқилиб дафнидан фориғ бўлингунча турса, икки қийрот ажр билан қайтади. Ҳар бир қийрот Уҳуд тоғичадир. Ким жанозани ўқиса ва дафн қилинмай туриб қайтса, бир қийрот билан қайтади”, деб айтдилар” .\nТўрт тоифа инсонларга жаноза ўқилмайди:\n Боғийлар (қарши чиқаётган урушларида вафот этсалар).\n Йўл тўсарлар (йўл тўсарлик қилаётганларида қаршиликка учраб вафот этсалар).\n Тарафкашлар (тарафкашлик қилиб урушётган чоғларида вафот этсалар).\n Зўравонлар (қурол-яроқ ёки бўғиш билан зулм ўтказаётган чоғларида қаршиликка учраб вафот топсалар).\nЖаноза намозига имом бўлишга ким ҳақли?\nБу борада ҳанафий уламолар “Энг ҳақли киши подшоҳ ёки ноиби, улар бўлмаган чоғда қози, у ҳам бўлмаса, маҳалла масжидининг имоми”, деганлар. Бироқ, бизнинг ҳозирги давримизда аввал диний идора бошлиғи, сўнг унинг ноиби ёки диний идора юборган вакил десак, хато қилмаган бўламиз. Улар бўлмаса, маййит яшаган мавзе жомеъ масжидининг имоми ҳақли бўлади. Сўнгра никоҳ асабалари тартиби бўйича мукаллаф эркак валий имомликка ҳақли. Лекин ота ҳурмат юзасидан ўғилдан муқаддам қўйилади. Агар ўғил илмли, ота илмсиз бўлса, бундан мустасно. Сўнг ака ва укаси каби валийлари, кейин қариндош-уруғлари ҳақлидирлар.\nВалийлар тартибининг қисқача тафсили қуйидагича:\n3. ўғилнинг ўғли, қанча пастласа ҳам;\n4. бобоси, қанча юқори бўлса ҳам;\n6. ота бир ака-укаси;\n7. ака-укасининг ўғли, ҳудди шу тарзда, яқиндан яқинроғи имом бўлишга ҳақли бўлади.\nЖаноза ўқишга ҳақли киши ўз ҳаққини бировга тақдим этиши ҳам мумкин. Жаноза ўқишга ҳақли киши маййитнинг “жанозамни фалончи ўқисин”, деб васият қилган кишисидан ҳам ҳақлироқдир. Яъни, жаноза ўқишга ҳақли киши турганда унинг васияти бекор бўлади.\nЎлим сабабли боғлиқлик узилгани учун эр хотинига валий бўлмайди. Аммо хотиннинг валийси бўлмаса, эри жаноза намозини ўқишга ҳақлироқдир, сўнгра қўшниси бошқадан кўра яхшироқдир.\nБир нечта маййитга жаноза ўқиш\nБарча мазҳаб уламолари бир нечта маййитга бирданига, бир марта намоз ўқиш мумкинлигига ҳам, ҳар бирига алоҳида-алоҳида намоз ўқиш афзаллигига ҳам иттифоқ қилганлар. Иккинчи кўринишда маййитларнинг афзал бўлгани бошқаларига муқаддам қилинади.\nҲанафий уламолар шундай дейдилар:\n“Бир нечта маййитни тўплаб бирданига намоз ўқилганда\n маййитлар теккис, бир саф қилиб қўйилади. Имом эса афзалини олдида туриб намоз ўқийди.\n маййитлар имомдан қибла тарафга қараб кетма-кет, ёнма-ён қўйилади. Имом уларни кўкраклари рўпарасида туради. Агар маййитлар эркак, аёл ва бола бўлса, жамоат намозидаги саф тортиш тартибида, яъни имомнинг олдига биринчи бўлиб эркак, сўнг бола, сўнг аёл қўйилади.\nЖаноза намозининг шарт, рукн ва суннатлари.\nЖаноза ўқувчига тааллуқли шартлар эса бошқа намозлардаги шартлар кабидир, яъни бадани, кийими, макони пок бўлиши, сатри аврат, ният, қиблага юзланиш. Лекин жанозанинг вақти бўлмайди.\n1. Тўртта такбир (ҳар бир такбир бир ракъат ўрнига ўтади);\nРасулуллоҳ соллаллоҳу алайҳи васалламнинг охирги ўқиган жанозалари тўрт такбир ила бўлганига саҳобийлар иттифоқ қилишган.\n2. Тик туриш (узрсиз ўтириб ёки улов миниб намоз ўқиш жоиз эмас);\nОхирида, тўртинчи такбирдан сўнг икки тарафга салом бериш эса жанозанинг вожиби ҳисобланади.\nЖаноза намозининг суннатлари учта:\n1. Аллоҳга ҳамд айтиш:\nسُبحَانَكَ اللهم وبحمدك ، وتبارك اسمُكَ ، وتَعَالى جَدُّكَ ، ولا إله غيرك\nАллоҳим! Сенга ҳамд айтган ҳолда Сени пок деб ёд этаман. Исминг муборакдир. Улуғлигинг юксакдир. Сендан ўзга илоҳ йўқдир!\nعن عائشة رضي الله عنها : قالت :كانَ رسولُ الله صلى الله عليه وسلم إذا افْتَتَحَ الصَّلاةَ قال : سُبحَانَكَ اللهم وبحمدك ، وتبارك اسمُكَ ، وتَعَالى جَدُّكَ ، ولا إله غيرك» أخرجه الترمذي، وأبو داود\n“Расулуллоҳ соллаллоҳу алайҳи васаллам намозга киришганда: “Субҳанакаллоҳумма ва биҳамдика ва табарокасмука ва таъала жаддука ва ла илаҳа ғойрук”, дер эдилар”.\nТермизий ва Абу Довуд ривояти.\n2. Расулуллоҳ соллаллоҳу алайҳи васалламга салавот айтиш:\nАллоҳим! Иброҳим ва унинг оиласига салавот йўллаганингдек Муҳаммад ва унинг оиласига салавот йўллагин! Албатта, Сен Ҳамийд (барча мақтовлар ила мақталган), Мажийд (шоншарафи ва қадри баландлиги чексиз) зотсан. Аллоҳим! Иброҳим ва унинг оиласига баракот берганингдек Муҳаммад ва унинг оиласига баракот бергин!\nحَدَّثَنَا قَيْسُ بْنُ حَفْصٍ وَمُوسَى بْنُ إِسْمَاعِيلَ قَالَا حَدَّثَنَا عَبْدُ الْوَاحِدِ بْنُ زِيَادٍ حَدَّثَنَا أَبُو فَرْوَةَ مُسْلِمُ بْنُ سَالِمٍ الْهَمْدَانِيُّ قَالَ حَدَّثَنِي عَبْدُ اللَّهِ بْنُ عِيسَى سَمِعَ عَبْدَ الرَّحْمَنِ بْنَ أَبِي لَيْلَى قَالَ لَقِيَنِي كَعْبُ بْنُ عُجْرَةَ فَقَالَ أَلَا أُهْدِي لَكَ هَدِيَّةً سَمِعْتُهَا مِنْ النَّبِيِّ صَلَّى اللَّهُ عَلَيْهِ وَسَلَّمَ فَقُلْتُ بَلَى فَأَهْدِهَا لِي فَقَالَ سَأَلْنَا رَسُولَ اللَّهِ صَلَّى اللَّهُ عَلَيْهِ وَسَلَّمَ فَقُلْنَا يَا رَسُولَ اللَّهِ كَيْفَ الصَّلَاةُ عَلَيْكُمْ أَهْلَ الْبَيْتِ فَإِنَّ اللَّهَ قَدْ عَلَّمَنَا كَيْفَ نُسَلِّمُ عَلَيْكُمْ قَالَ قُولُوا اللَّهُمَّ صَلِّ عَلَى مُحَمَّدٍ وَعَلَى آلِ مُحَمَّدٍ كَمَا صَلَّيْتَ عَلَى إِبْرَاهِيمَ وَعَلَى آلِ إِبْرَاهِيمَ إِنَّكَ حَمِيدٌ مَجِيدٌ اللَّهُمَّ بَارِكْ عَلَى مُحَمَّدٍ وَعَلَى آلِ مُحَمَّدٍ كَمَا بَارَكْتَ عَلَى إِبْرَاهِيمَ وَعَلَى آلِ إِبْرَاهِيمَ إِنَّكَ حَمِيدٌ مَجِيدٌ رواه البخاري\nАбдурраҳмон ибн Лайло айтадилар:\nКаъб ибн Ужра менга йўлиқиб: “Сенга Набий соллаллоҳу алайҳи васалламдан эшитганим бир нарсани ҳадя қилайми?” деди. Мен: “Ҳа, ҳадя қил”, дедим. Шунда у биз Расулуллоҳ соллаллоҳу алайҳи васалламдан: “Ё Расулуллоҳ, сизларга, яъни аҳли байтга салавот айтиш қандай бўлади? Зотан, Аллоҳ сизларга қандай салом беришимизни ўргатган”, деб сўрадик. У зот: “Аллоҳумма солли ала Муҳаммадин ва ала али Муҳаммадин кама соллайта ала Иброҳима ва ала али Иброҳима иннака Ҳамийдун Мажийд. Аллоҳумма барик ала Муҳаммадин ва ала оли Муҳаммадин кама барокта ала Иброҳима ва ала оли Иброҳима иннака Ҳамидун Мажид” денглар”, дедилар”.\n3. Дуо айтиш:\nاللَّهُمَّ اغْفِرْ لِحَيِّنَا وَمَيِّتِنَا ، وَشَاهِدِنَا وَغَائِبِنَا ، وَصَغِيرِنَا وَكَبِيرِنَا ، وَذَكَرِنَا وَأُنْثَانَا اللَّهُمَّ مَنْ أَحْيَيْتَهُ مِنَّا فَأَحْيِهِ عَلَى الإِسْلاَمِ ، وَمَنْ تَوَفَّيْتَهُ مِنَّا فَتَوَفَّهُ عَلَى الإِيمَانِ\nЭй бор Худоё! Тиригимизни ва ўлигимизни, ҳозиримизни ва ғойибимизни, кичигимизни ва каттамизни, эркагимизни ва аёлимизни мағфират қилгин. Эй бор Худоё! Биздан кимни яшатсанг, Исломда яшатгин. Биздан кимни вафот эттирсанг, иймонда вафот эттиргин.\nعَنْ أَبُي إِبْرَاهِيم الأَشْهَلِيّ ، عَنْ أَبِيهِ ، قَالَ : كَانَ رَسُولُ اللهِ صَلَّى اللَّهُ عَلَيْهِ وَسَلَّمَ إِذَا صَلَّى عَلَى الجَنَازَةِ ، قَالَ : اللَّهُمَّ اغْفِرْ لِحَيِّنَا وَمَيِّتِنَا ، وَشَاهِدِنَا وَغَائِبِنَا ، وَصَغِيرِنَا وَكَبِيرِنَا ، وَذَكَرِنَا وَأُنْثَانَا. قَالَ يَحْيَى : وَحَدَّثَنِي أَبُو سَلَمَةَ بْنُ عَبْدِ الرَّحْمَنِ ، عَنْ أَبِي هُرَيْرَةَ ، عَنِ النَّبِيِّ صَلَّى اللَّهُ عَلَيْهِ وَسَلَّمَ مِثْلَ ذَلِكَ ، وَزَادَ فِيهِ : اللَّهُمَّ مَنْ أَحْيَيْتَهُ مِنَّا فَأَحْيِهِ عَلَى الإِسْلاَمِ ، وَمَنْ تَوَفَّيْتَهُ مِنَّا فَتَوَفَّهُ عَلَى الإِيمَانِ\nАбу Иброҳим Ашҳалий отасидан ривоят қилади:\n“Расулуллоҳ соллаллоҳу алайҳи васаллам маййитга жаноза намоз ўқисалар “Аллоҳуммағфир лиҳаййина ва маййитина ва шаҳидина ва ғоибина ва соғирина ва кабирина ва закарина ва унсана”, дер эдилар.\nЯҳё айтади: “Менга Абу Салама ибн Абдурраҳмон Абу Ҳурайрадан, у эса Набий соллаллоҳу алайҳи васалламдан шунга ўхшашини ривоят қилиб айтиб берган. Унда “Аллоҳумма ман аҳяйтаҳу минна фааҳйиҳи алал ислам ва ман таваффайтаҳу минна фатаваффаҳу алал ийман”ни зиёда қилган”.\nАгар маййит балоғатга етмаган бола ёки мажнун бўлса юқоридаги, катталарга айтилган дуо ўрнига ушбу дуо айтилади:\nاللَّهُمَّ اجْعَلْهُ لَنَا فَرَطًا وَاجْعَلْهُ ذُخْرًا وَشَافِعًا مُشَفَّعًا\nАллоҳим! Уни бизни боришимизга фарат (ҳавз кавсар сувини тайёрлаб кутиб олгувчи), захира қилгин. Шафоатчи ва шафоати қабул қилинувчилардан қилгин!\nЮқорида айтиб ўтганимиздек жаноза намози тўрт такбирдан иборат ва улар тўрт ракъат ҳисобидадир. Шу нарсани унутмаслик керакки, такбирлар рукн бўлгани учун уларни ҳамма айтиши шарт. Имом бўлса жаҳрий, ёлғиз ўқувчи ёки имомга эргашувчи бўлса, ўзи эшитадиган даражадаги овоз билан айтади. Зотан, такбирсиз жаноза намози ракъатсиз намоз сингари фосид бўлади. Жаноза намози қуйидаги тартибда ўқилади:\n1. Ният қилинади;\n2. Фақат биринчи такбирдагина қулоқ қоқилади (الله اكبر) ;\n3. Ҳамд-сано айтилади (...سُبحَانَكَ اللهم وبحمدك);\n4. Иккинчи бор такбир айтилади (الله اكبر);\n5. Набий соллаллоҳу алайҳи васалламга салавот айтилади\n(...اللَّهُمَّ صَلِّ عَلَى مُحَمَّدٍ );\n6. Учинчи бор такбир айтилади (الله اكبر);\n7. Дуо айтилади (...اللَّهُمَّ اغْفِرْ لِحَيِّنَا وَمَيِّتِنَا);\n8. Тўртинчи марта такбир айтилади (الله اكبر);\n9. Иккала тарафга салом берилади (السَلام عليكم و رحمة الله);\nЖаноза намозида қироат ҳам, ташаҳҳуд ҳам бўлмайди. Имом адашиб, бешинчи такбирни айтиб юборса, унга эргашмай, салом бергунча кутиб турилади ва бирга салом берилади.\nЖанозада имом қаерда туради?\nМаййитни жаноза учун чалқанчасига, ўнг тарафини қибла томонга қилиб ётқизилади. Жаноза ўқувчи эса маййит ҳох эркак, ҳох аёл бўлсин, кўкси рўпарасида, қиблага юзланган ҳолда туради. Зеро, кўкс қалб ўрни бўлиб, иймон нури ўша қалбда бўлади. Бинобарин, қалб олдида туриш маййитга иймони туфайли шафоатчилик қилинаётганига ишорадир.\nЖанозани имомга эргашиб ўқувчилар имомнинг ортида саф тортиб турадилар. Таъкидлаш лозимки, саф қанча кўп бўлса, шунча яхши, ҳамда қабулига умид каттароқ бўлади.\nعَنْ مَالِكِ ابْنِ هُبَيْرَةَ عَنِ النَّبِيِّ قَالَ: مَا مِنْ مُسْلِمٍ يَمُوتُ فَيُصَلِّي عَلَيْهِ ثَلاَثَةُ صُفُوفٍ مِنَ الْمُسْلِمِينَ إِلاَّ أَوْجَبَ. رَوَاهُ أحمد و أَبُو دَاوُدَ والطبرانى\nМолик ибн ҳубайра розияллоҳу анҳудан ривоят қилинади:\n“Қайси бир мусулмон ўлганидан кейин унга мусулмонлардан уч саф (киши) намоз ўқиса, албатта, (Аллоҳ жаннатни) вожиб қилади”, дедилар”.\nАҳмад, Абу Довуд ва Табароний ривоят қилишган.\nБу ривоятда маълум бўладики, мусулмон одамнинг жаноза намозида қанча кўп саф бўлса, уларнинг маййитга ўқийдиган намозлари, қиладиган шафоатлари қабул бўлиш эҳтимоли шунча купаяр экан. Бошқа ҳадисларда эса қанча кўп одам бўлса, яъни юзта, қирқта, деб айтиб ўтилган. Бунда ҳеч қандай қарама-қаршилик йўқ. Бу кўпгина амалларда ишлатилган услуб. Аввал юзта шарт бўлса, кейин қирқта бўлиб енгиллаштирилган бўлиши мумкин.\nУшбу ривоятлардан оладиган хулосамиз иложи борича жаноза намозида ихлосли, тақводор мўмин-мусулмонларнинг кўпроқ иштирок этишларига, жанозани ихлос билан адо қилишларига эришиш кераклигидир.\nИмом билан жамоат биргаликда намоз ўқиб турган ҳолатда кеч қолиб бир ёки бир неча такбирга улгурмай қолган киши, яъни масбуқ биринчи такбирини, яъни таҳрима такбирини имомнинг энди айтадиган такбирига эргашиб айтади ва қулоқ қоқади. Мисол учун: имом иккинчи такбирни айтиб бўлганидан сўнг, салавот айтаётганида бир киши кеч қолиб келди. У ният қилиб имомга қўшилишга тайёр бўлиб, такбир айтилишини кутиб туради. Имом учиинчи такбирни айтганда масбуқ ҳам такбир айтиб, қулоқ қоқиб, намозга киришади.\nИмомнинг саломидан сўнг, масбуқ такбирларни кетма-кет айтиб, салом бериб намозни тугатади. Агар тобутни елкага кўтариш хавфи бўлмаса, масбуқ қолдирган такбирлар ва улар орасидаги зикрларни айтиб олади.\nАгар масбуқ имом тўртинчи такбирни ҳам айтиб бўлганидан сўнг салом беришидан олдин келса, жамоатга қўшилиб, саломдан сўнг уч такбирни айтиб олади.\nЖаноза намози вақти\nЖаноза намозини қуйида келтириладиган вақтлардан бошқа вақтда ўқиш жоиз.\nУч вақтда ўқиш макруҳ ҳисобланади:\n Қуёш чиқаётганда;\n Кун ярми, қуёш тик келган чоғда;\n Қуёш ботаётганда;\nعَنْ مُوسَى بْنِ عَلِيٍّ عَنْ أَبِيهِ قَالَ سَمِعْتُ عُقْبَةَ بْنَ عَامِرٍ الْجُهَنِيَّ يَقُولُ ثَلَاثُ سَاعَاتٍ كَانَ يَنْهَانَا رَسُولُ اللَّهِ صَلَّى اللَّهُ عَلَيْهِ وَسَلَّمَ أَنْ نُصَلِّيَ فِيهِنَّ أَوْ أَنْ نَقْبُرَ فِيهِنَّ مَوْتَانَا حِينَ تَطْلُعُ الشَّمْسُ بَازِغَةً حَتَّى تَرْتَفِعَ وَحِينَ يَقُومُ قَائِمُ الظَّهِيرَةِ حَتَّى تَمِيلَ الشَّمْسُ وَحِينَ تَضَيَّفُ لِلْغُرُوبِ حَتَّى تَغْرُبَ\nМусо бин Али отасидан ривоят қилиб айтади:\n“Уқба ибн Омирни Жуҳанийнинг\n“Расулуллоҳ соллаллоҳу алайҳи васаллам бизларни уч вақтда намоз ўқишдан ёки ўлик кўмишдан қайтарар эдилар: қуёш чиқишни бошлагандан кўтарилиб олгунгача, туш пайтида тик келгандан то қуёш оғгунча, қуёш бота бошлагандан то ботгунча”, деган гапини эшитдим”.\n“Бадоиъус-Саноиъ” китобининг муаллифлари Аллома Алоуддин Косоний роҳматуллоҳи алайҳ айтадилар:\n“Ўлик кўмиш” дан мурод дафн эмас, жаноза ўқишдир. Чунки бу вақтларда дафн қилишнинг зарари йўқ”.\nДафндан сўнг жаноза ўқиш ҳукми\nМаййит қабрга қўйилиб, тупроқ тортилгач унга намоз ўқилмагани маълум бўлиб қолса ёки бир неча кун ўтиб, аксар гумони маййитнинг жасадини “чирий бошламаган”, деб ҳисобласа, қабрини устида жаноза намози ўқилади. Тупроқ тортилишидан олдин эсга тушса, олиб жаноза ўқиб, дафн қилинади.\nРасулуллоҳ соллаллоҳу алайҳи васалламнинг Уҳуд шаҳидлари қабри устида, дафнларидан анча кейин жаноза ўқишлари бунга яққол далил бўлади. Зотан, уларга ҳали жаноза намози ўқилмаган эди.\nҒоиб (жасади ҳозир бўлмаган инсон)га намоз ўқишликнинг ҳукми\nҲанафий мазҳаби уламолари ғоибга жаноза ўқиш жоиз эмас, деб айтадилар. Набий соллаллоҳу алайҳи васалламнинг Ҳабашистон подшоси Нажошийга ўқиган намозларини эса, фақатгина у зотга хос, дейдилар.\nЧақалоқларга намоз ўқиш.\nМаййит тирик туғилган бўлса, ювилади, унга жаноза ўқилади, марос олади ва қолдиради. Тириклик аломати овоз чиқариш, акса уриш, йиғлаш ёки бир марта бўлса ҳам қўл оёғини қимирлатиш бўлиши мумкин. Айрим ривоятларда гўдак ўлик туғилса, аммо ҳамма аъзолари бутун бўлса, ҳаётдан ҳеч бир аломат бўлмаса ҳам, ювилади ва унга исм қўйилади, дейилган. Лекин ҳам ўлик ҳам чала туғилган бўлса, ювилмайди. Устидан бир марта сув қуйиб, латтага ўраб, исм қўйиб, дафн қилинади. Чунки Имом Термизий Жобир розиаллоҳу анҳудан ривоят қилган ҳадисда Пайғамбаримиз соллаллоҳу алайҳи васаллам:\nЖаноза намозни қаерда ўқилади?\nЖаноза намозгоҳда ўқилиши афзалдир. Расулуллоҳ соллаллоҳу алайҳи васалламнинг Ҳабашистон подшоси Нажошийга жаноза намоз ўқигани намозгоҳга чиққани бунга яққол намунадир.\nҚабристонда намоз ўқиш борасида:\nҚабристонда намоз ўқишлик ҳанафийлар наздида макруҳ саналади. Бу ҳақида бир қанча қайтарувлар ворид бўлган.\nعَنْ عَبْدِ اللَّهِ بْنِ عُمَرَ رَضِىَ اللَّهُ عَنْهُمَا قَالَ : نَهَى رَسُولُ اللَّهِ -صلى الله عليه وسلم- عَنِ الصَّلاَةِ فِى سَبْعَةِ مَوَاطِنَ : الْمَقْبُرَةِ وَالْمَجْزَرَةِ ، وَالْمَزْبَلَةِ وَالْحَمَّامِ ، وَمَحَجَّةِ الطَّرِيقِ ، وَظَهْرِ بَيْتِ اللَّهِ تَعَالَى ، وَمَعَاطِنِ الإِبِلِ\nАбдуллоҳ ибн Умар розиаллоҳу анҳумодан ривоят қилинади:\n“Расулуллоҳ соллаллоҳу алайҳи васаллам етти ўриндаги намоздан қайтардилар: ”\nҚабристон, қушхона, аҳлатхона, ҳаммом, йўлнинг ўртаси, Аллоҳ уйи устида ва туяхонада”.\n“Роддул-Муҳтор” соҳиблари Ибн Обидин роҳматуллоҳи алайҳ китобининг “Намозни бузадиган ва унда макруҳ амаллар” бобида қуйидагича келтирганлар:\n“Қабристон ва ҳаммомга ўхшаш жойларда намоз ўқиш ҳам макруҳ ишлар жумласидан.., лекин, қабристонда намоз ўқишга тайёрланган жой бўлса, у ерда қабр ёки нажосат бўлмаса макруҳ эмас”.\nМасжидда жаноза ўқиш борасида:\nМасжидда жаноза ўқишлик ҳанафий ва моликий мазҳаблари наздида макруҳдир.\nعن أبي هريرة: أنّ النبيّ صلى الله عليه وسلم قال: من صَلَّى عَلى جِنَازة فِي مَسْجِدٍ فَلا شيء لَهُ. أَخْرَجَه الطَّحاوِي\nКим масжидда жаноза ўқиса, унга ҳеч нарса (ажр) йўқ”, дедилар.\nМаййит, имом ва қавмдан бироз одам ташқарида туриб қавм масжид ичида бўлган кўринишда уламолар турли ҳил фикрлар айтишган. Жумладан:\nБаъзилар макруҳ эмас, чунки масжидни ифлос қилиш эҳтимоли йўқ, дейишган.\nБошқалар эса макруҳ, чунки у мактубот (вақтли фарз) ибодатларни адо қилиш учун мўлжалланган. Ундан бошқаларини эса узр эътибодан адо қилса бўлади, дейишган.\nФатво биринчисига, зеро масжидда турли хил тоат, дуолардан иборат нафл ва бошқа ибодатларни бажаришлик макруҳ саналмайди.\nБизнинг диёримизда ҳам ушбу фатвога амал қилинади.\nЮсуфжон Жўрабоев Исроилжон ўғли\n05:00 / 18.01.2017 4455\n05:00 / 18.01.2017 1928\n2049 05:00 / 04.03.2017\n1085 11:05 / 06.01.2020\n2237 05:00 / 19.01.2017


Kutubxona - Abulqosim Mamarasulov. Eslasa arzigulik voqea (hikoya) / Kiril\nSiz shu sahifadasiz: Abulqosim Mamarasulov. Eslasa arzigulik voqea (hikoya) / Kiril\nАсар номи Эсласа арзигулик воқеа (ҳикоя)\nЭсласа арзигулик воқеа (ҳикоя)\nКеча кечқурун ҳам байрамолди, ҳам келин кўрди, баҳонасида Лапасникига тўпланишди. Лапас яқинда Новвотга уйланганди. Анчадан бери совхозда ишлаётгани учун янги оилага совхоз янги уй берди. Умуман, йиғилиб ўтиришга б аҳона кўп эди. Мактаб даврини эслашди. Алибек Зулфияни яхши кўриб қолганини, Абулхайр туфлисини бўлғуси қайнотасининг деразаси тагига ташлаб қочганини… Ўша воқеаларга ҳам тўрт-беш йил ўтиб қўйибди. Энди қарабсизки, ҳаммаси уйланган, болали-чақали, уй-рўзғор ташвишидан ортмай, телба-ескари юришларга якун ясалган. Соат кечаси учдан ўтганда тарқалишди. Ўшанда Абдумажид тошиб кетиб, таклиф киритди: «Байрамнинг давомини эртага бизнинг шийпонда нишонлаймиз», деган.\nКеча ёмғир ёғиб ўтгани учун бугун ҳаво тоза. Қуёш чиққан. Юрсанг чарчамай юргудай ҳаво. Бу ёғи байрам. Октябр револютсиясига олтмиш икки йил тўлипти. Абдумажиднинг шийпонигача пиёда юрсанг қирқ минутлик йўл. Йўлга отланишганда соат ўн иккидан ўтганди. Роса авжи тушликнинг устидан чиқишса керак. Ҳозир: «ичинг, ичинг, олинг-олинг, ҳа энди, юз грамм одамни ўлдирмайди», деб ўтиришгандир. Олдиларида лаган тўла ош. Буғи чиқяпти. Устида оппоқ қуйруқ бўлаклари, қовурға гўшти. Шунинг устига етиб боришса. «E-е, келинглар, келинглар, қани, бу ёққа ўтинглар, қайнаналаринг суяр экан». «Суймаса, қизини берармиди», деса Алибек. Кейин учовига ҳам ароқ (стаканда бўлса ҳам майли) тутишса. «Ҳа энди, байрам муносабати билан! Озодликка чиққанимизнинг олтмиш уч йиллиги!..» «Йўғ-е, қандай бўларкан. Ҳа майли, сазаларинг ўлмасин. Сизлар учун! Планларинг юз эллик бўлсин! Давлат олдида юзларинг ёруғ бўлсин!». Кейин ошга қўл чўзишса. Ош лаганда товланиб турибди, иштаҳангни қитиқлайди…\nАлибек индамади. Унинг ўзига ҳам уйдаги тайёр овқатни ташлаб чиққани таъсир қилаётганди. Қоринлари оч, йўл юриб келишди, иштаҳа янада очилган. .. Уч юз қадам наридаги қатор толлар тагида уч-тўрт киши ёнбошлаб ётарди. Абдумажи ҳам ўша ерда бўлади. «Шийпон атрофида бўламиз», деган. Бу «шийпоннинг ўзида» дегани эмас-ку. Тушуниш керак-да! Тоштемир ахмоқ ёвғон шўрвасининг азасини тутяпти. Байрам куни еганга яраша шунақа ош е-ки, бир умр мазаси оғзингда қолсин. «Абдумажиднинг бригадасида…» деб мақтаниб юр. Бир нимани билса экан бу. Уйлангандан бери уйдан чиққиси келмайди. Илгари кўчадан бери келмасди. Ҳали ошни еса, Алибекка раҳмат дейди. Толнинг тагидагилар ёш-ёш йигитчалар экан, Студентчалар! Олифтачалар! Самарқандда ўқиймиз, деб керилиб ётишипти. Ўзларида йўқ. Балки уларни ҳам Абдумажид байрам муносабати билан меҳмонга чақиргандир. Катта одам-да!\nEнди шунчаки қоринни тўйдириб олиш ҳам муаммога айланганди. Дала оралаб оч қорин билан қирқ минут уй томон юриш – осон бўлмас. Абдумажид ё ухлаб ётар, ё ўзини ухлаб ётганга солиб ётарди. Сал нарида бўш қозон, ош юқи қолган лаган, икки-учта бўшаган ароқ шишаси. Уни силкиб турғизишди. Муддао аниқланди.\n"http://www.kutubxona.com/wiki/index.php?title=Abulqosim_Mamarasulov._Eslasa_arzigulik_voqea_(hikoya)_/_Kiril&oldid=12866" dan olindi


Андижонда блогер қамалди. Бу «заказ»ми ёки вазият тақозоси?\nАндижонда блогер қамалди. Бу «заказ»ми ёки...\n31.12.2019 17:50 0 5464\nКеча, таъбир жоиз бўлса, Андижонда арининг уясига чўп тиқилди. Кечадан буён ижтимоий тармоқлар портлаёзди: фаол блогер Отабек (Абдуфатто) Нуритдинов 15 суткага қамалди!\nУ вилоят маъмурий суди томонидан туҳмат, ҳақорат ва майда безориликка оид ҳуқуқбузарликларни содир этишда айбдор деб топилди.\nМаҳаллий бюджет сарфи, таълим, сайлов ва бошқа мавзудаги чиқишлари билан кўзга ташланиб қолган Отабек Нуритдиновнинг маъмурий қамоқ жазосига тортилиши вазият тақозосими ёки кимнингдир буюртмаси?\nБлогер фаолиятидан келиб чиқилса, иккинчи тахмин тош босиши эҳтимоли катта. Зеро, ижтимоий тармоқларни танқидий фикрлари билан безаб келаётган шахс бировга, хусусан, амалдорларга ёқмаслиги табиий. Гап суд қарори билан жазо чораси кўрилган шахс ҳақида кетар экан, тахминларга таяниб, фикр айтиб бўлмайди, албатта. Бироқ оддий мантиқ блогернинг қамалиши «вазият тақозоси» эканига изн бермаяпти барибир.\nКелинг, қўйилган айбловлар асосли ёки ассосизлиги ҳақида индамайлик-да, воқелар ривожини мантиққа асосланиб кузатайлик.\nФуқаро Б. Каҳҳоров О. Нуритдинов устидан Асака тумани ИИБга 30 декабр соат 10.30да мурожаат қиляпти. Айтишича у «...туман молия бўлими маъмурий биносидан чиқаётган пайтда О. Нуртдиновни кўриб қолиб, унга ўзи раҳбарлик қилаётган ташкилот ҳақида ижтимоий тармоқларда асоссиз маълумотлар тарқатаётганини тушунтираётганда (О. Нуритдинов уни) ҳеч бир сабабсиз уятли сўзлар билан хақорат» қилиб ташлабди.\nТушунарли, хўп. Давом этамиз.\nБ. Қаҳҳоровнинг аризаси зудликда ИИБ навбатчилик қисмидаги шакл-1 китобига\n№403 сон билан қайд қилинади ҳамда дарҳол суриштирув ишлари бошланади. Суриштирув ишлари ҳудудий пофилактика инспекторига эмас, туман ИИБ Т ва ЭҚКБ бошлиғи капитан У.Ўтбосаровга юклатилади.\nМайли, бунисигаям қўшилдик.\nШундан сўнг бирин-кетин бошқа жабрланувчилар ҳам пайдо бўла бошлайди: фуқаро Э.Якубов блогер шу йилнинг 4 август куни ижтимоий тармоқ орқали «...фуқароларни хокимият вакилларига нисбатан ишончсизлик кайфиятини уйғотувчи, уларни обрўсизлантириш, шунингдек вилоят хамда туман ҳокимларига нисбатан туҳмат ва бўҳтондан иборат бўлган маълумотларни» тарқатганини айтса, М.Исақова 18 октябр куни ўзини «...шарманда қилувчи уйдирмалар тарқатиб, тухмат қилганлиги, у ва унинг жамоасини «коррупцион очаг» деб ҳақорат қилганлигинини» билдиради. Бундан ташқари Андижон шаҳрида яшовчи Ф.Бузруков эса 7 октябрь куни О. Нуритдинов тармоқ орқали «Охирги пайтларда Андижон вилоят халқ таълими бошқармаси бошлиғи Ф.Бузруков устидан шикоятлар кўпаймоқда. Яқин кунларда ушбу оёғи ердан узилган амалдор хақида мақола чиқариб, ерга тушириб қўямиз. Сен халқни назарингга илмасанг, халқ хам сени назарга илмайди», деган мазмунда ҳақоратомуз гаплар тарқатганини билдиради...\nЭътибор берсангиз, Б. Қаҳҳоровдан ташқари қолган уч жабрланувчи август ва октябрь ойларида ўзлари ҳақоратланганини айтишмоқда. Оддий савол: мана, декабр оёқлади, шу чоққача улар тегишли органга мурожаат қилмай қаерда «лайлак ҳайдаб» юришганди?\nБу савол жавобини уларнинг виждонига ҳавола этиб, сўзимизда давом этсак.\nВоқеалар силсиласи ички ишлар органи ходимлари ва суд кеча соат 11га яқин бошлаган «Нуритддинов иши»ни беқиёс тезкорлик билан якунига етказганини кўрсатади:\n1. Блогернинг устидан ариза ёзилиб, қайддан ўтказилди;\n2. Дарҳол суриштирув ишлари бошланиб, бир эмас, тўртта жабрдийда топилиб (уларнинг бири Асакадан камида 20 км. узоқдаги Андижон шаҳрида яшайди!), улардан тушунтириш хати олинди;\n3. Маъмурий ҳуқуқбузарликка оид иш қўзғатилиб, «дело» охирига етказилди;\n4. Мазкур «дело» билан туман ИИБ бошлиғи Н. Билолохунов синчиклаб танишиб, ҳатто тасдиқлашга улугурди;\n5. Туман прокурори ҳам «дело» ни ўрганиб чиқиб, ИИБ қарорини қонуний деб хулоса берди.\n6. Маъмурий ҳуқуқбузарликка оид иш Асака туманига эмас, Андижон вилояти (!) маъмурий судига юборилди!\n7. Шу куннинг ўзида (!) суд мажлиси ўтказилиб, Отабек Нуритдинов 15 суткага тиқиб қўйилди!\nБундай тезкорликни тасаввурингизга сиғдира оляпсизми?!\n«Дело»ни Андижон вилоят маъмурий судининг раиси М. Мирзамаҳмудов шахсан кўриб чиққанида «рамзий маъно» бордай...\nСуд қарорига нисбатан О. Нуритдинов шикоят бериши мумкин. Шундаям унинг иши шу вилоят судининг ўзида кўрилади. Яна оддий мантиққа мурожаат қилсак, раиснинг қарорини қўл остидаги судьялардан иборат ҳайъат бекор қилиши ё ўзгартириши мумкинми?\nЯна. Отабек Нуритдиновнинг айни янги йил арафасида, 30 декабр куни «обкириб» қўйилишидан ҳам «рамзий маъно» кўринади. Бугун 31 декабр, кўп ташкилотларда байрам, гижа-банг - базми жамшид: ярим кун ё ишланади ёки йўқ. Эртадан эса дам олиш кунлари бир-бирига уланиб кетади...\nҚисқаси, «иш» вилоят судида кўрилиб (натижасини тахмин қилиш қийинмас!), то Олий судга етиб келгунча Отабек Нуритдинов тайинланган жазони ўтаб улгуриши эҳтимоли катта.\nДемак, сарлавҳага чиқарилган саволга иш Олий судда кўрилиб, бир тўхтамга келингандан кейингина жавоб топиш мумкин.\nҲозирча, мутасаддиларга инсоф, Отабекка сабр тилашдан бошқа чора йўқ.\n«Xabar.uz» мавзуга қайтади, насиб...\nблогер блогер қамалди


Ўзбек абитуриентлари синалди\nЎзбекистондаги турли олий ўқув юртларига кириш ниятида 1 август куни тест топширган айрим абитуриентлар тест синовларида назорат ўта кучли бўлганини айтсалар, бошқалар бунинг акси бўлганини таъкидламоқдалар.\n1 август куни Ўзбекистон олий ўқув юртларида тест синовлари бўлиб ўтди.\nБиз ушбу жараённи ўрганиш мақсадида Тошкентдаги нуфузли олий ўқув юртларига ҳужжат топширган уч нафар абитуриент билан суҳбатлашдик.\nИлк суҳбатдошимизнинг айтишича, абитуриентлар тонгги соат олтига чақирилган ва соат тўққизга қадар уларни бирма-бир текширувдан ўтказишган.\n- Эрталаб турдик ва бордик. Болалар кириб кетаяпти экан. Мен ҳам бориб қўшилдим. Ичкарида иккита МХХ ходими туриб олиб текширди. Телефон бўлса телефонни¸ бошқа нарса бўлса, бошқа нарсани олаяпти. Ҳамма жойни титкилаб¸ ечинтиргандай қилиб текшираяпти. Пайпоққача ечтириб¸ нима бўлса, олиб қолаяпти. Китоб¸ шпаргалка¸ телефон ва ҳоказо.\nБитта хонада 40 нафар абитуриент бор эди. 10 нафари шпаргалка ишлатди¸ иккитаси телефон ишлатди. МХХ ходимлари кирса¸ шпаргалка ва телефондан фойдалантирмайди. МХХ ходими кўриб қолса¸ протокол тузиб чиқариб юбораяпти. Мен борича ишладим¸ дейди илк суҳбатдошимиз.\nУ ўз билими билан тест синовларидан ўтиш учун кечаси билан китоб ўқиб чиққанини айтса, иккинчи суҳбатдош-абитуриент кечаси билан ухламасдан шпаргалка тайёрлаб чиққанини, бироқ тайёрлаган шпаргалкаларининг бирортасини ҳам тест топшириш биносига олиб кира олмаганини айтади.\n- Қаттиқ текширди. Ҳеч ким ҳеч нарса олиб кира олмаяпти. Абитуриентларнинг ҳамма жойини текширишди. МХХ ходимлари турибди. Мен пайпоғимга она тили ва адабиëт фанидан шпаргалка тиқиб олган эдим. Кираëтганимда топиб олишди. "Пайпоқни еч"¸ дейишди. Китобни кичкина қилиб чиқаришган эди. Ўша ҳам бор эди. Уни ҳам топиб олишди.\nИчкарига кирганда¸ қўл партанинг устида туриши керак. МХХ ходими мен ўтирган хонадан бешта болани чиқариб юборди. Улар -билмайман қандай қилиб олиб киришган - шпаргалка олиб киришган экан. Кўриб қолишди ва имтиҳондан чиқариб юборишди. Мен энди яхши ишладим. Тарихдан ўзимнинг билганларим тушди. Инглиз тилини ҳам яхши ечдим. Инглиз тилидан тўртта-бешта хато қилдим-да. Қийин инглиз тили. Она тили ва адабиëтдан ҳам қийин тест тушди. Лекин ўзимга ишонаяпман¸ дейди иккинчи суҳбатдошимиз.\nБиз суҳбатда бўлган учинчи абитуриент ҳужжат топширган олий ўқув юртидаги тартиб-қоидалар юқоридаги олий ўқув юртларидан кескин фарқ қиларкан.\n- Ўзи кирадиган пайтда қонун-қоида бўйича иккита ручка¸ ДТМ ва паспорт олиб кириш керак эди. Лекин биз бемалол сув ҳам олиб киравердик. Сумкаларни ҳам олиб кирдик. Сотка олиб киришимиз табиий ҳол ва шпаргалка. "Текширилади" дейишди¸ лекин номига қараб қўйишди. Қизларнинг чўнтакларида шпаргалка тиқилиб ëтган эди. Бинога кириб ўтирдик. Кейин назоратчилар келди. Уларнинг шпаргалкани қўлимизда кўргани табиий. Уларга 3000 сўмдан пул йиғиб беришди ва улар индашмади. Ҳамма шпаргалкани бемалол ишлатаверди.\nОзодлик: 3000 сўм нима учун йиғилди?\n- Хонадаги назоратчи индамаслиги учун йиғилди. Комиссия келадиган пайтда назоратчи “йиғиштиринглар”, дейди. Комиссия чиқиб кетганидан кейин яна ишлатаверамиз. Болаларнинг 30 фоизи телефондан фойдаланишди. 40 фоизча бола эса шпаргалкадан фойдаланди.\nУчтасининг телефонини олиб қўйишди ва 20 минутдан кейин яна қайтиб беришди. Бошида қўрқитиб қўйишмоқчи бўлди-да. Болалар баклашкага саволларни тиқишди ва пастга деразадан отиб юборишди. Пастдагилар унинг ичига жавобини солиб¸ қайтариб олишди.\nОзодлик: Баклашкани қаердан олдингизлар?\n- Аудиторияга ичгани сув олиб кирамиз. Сувни пастга тўкиб юборамиз ва ичига саволларни солиб, отиб юборамиз. Назоратчи талабаларга отамиз. Улар эса ечиб, бизга отиб юборишади. Умумий 108 та савол тушади. Учта фандан 36 тадан савол тушади. Учта фаннинг умумий бали 226 бўлади. Тахминимча¸ меники 140 баллга етиб қолса керак.\nОзодлик: Бу балл билан кира оласизми?\n- Энди билмадим. Балки контрактнинг охирига илинарман¸ дейди учинчи суҳбатдош.\nАбитурент-суҳбатдошларимизнинг бирортасининг давлат гранти асосида ўқишга қабул қилинишига кўзи етмайди. Уччаласининг ҳам ягона умиди шартнома асосида ўқийдиган талабалар рўйхатида жой олиш.\nҲозирча уларни шартнома пуллари қизиқтирмаяпти.\nШундай бўлса-да, эслатиб ўтамиз, Ўзбекистон олий ўқув юртларида ўқиш учун шартнома пули 30 фоизга қимматлаган. Янги ўқув йилидан талабаларнинг шартнома асосидаги бир йиллик тўлов пули ўртача 1200 АҚШ долларини ташкил қилади.


Рекорд ўрнатиш учун истеъмол қилиш мумкин бўлган Ўзбекистон харитаси яратилади - Darakchi\nРекорд ўрнатиш учун истеъмол қилиш мумкин бўлган Ўзбекистон харитаси яратилади\nЖАМИЯТ 02.03.2016, 15:34\n6 март куни Тошкент шаҳар Самарқанд Дарвозадаги савдо марказида ўтказиладиган, машҳур ошпаз Баҳриддин Чустий ва унинг гуруҳи яратадиган истеъмол қилиш мумкин бўлган Ўзбекистон харитасини яратилишш жараёни, ғайриоддий рекордни кузатиш истагингиз бўлса, бемалол ташриф буюришингиз мумкин, деб хабар берди UT.uz нашри.\nЎзбекистоннинг истеъмол қилиш мумкин бўлган харитасини яратиш ғояси ошпаз Баҳриддин Чустийни анчадан бери ўйлантириб келган. У мазкур лойиҳани амалга ошириш учун Россиянинг ресторан бизнеси бўйича пешқадам танқидчиси Олег Назаровдан маслаҳат сўраган. Ресторан бизнеси академияси унинг қизиқарли таклифини қўллаб-қувватлаб, бу мегахаританинг ҳомийлигини расман ўз бўйнига олган. Лойиҳа муаллифлиги бевосита Баҳриддин Чустий ва “Shirapaz” қандолатчилик уйи бошқарувчиси Забиҳуллоларга топширилди.\nЛойиҳа ижодкорларининг маълумот беришича, хаританинг узунлиги 5 метр бўлиши кўзда тутилган. Лаззатли рекорд таркибига турли ширинликлар киритилган, бу егуликлар билан тадбир иштирокчиларини меҳмон қилиш ҳам кўзда тутилган. Республикамизнинг тарихий шаҳарлари: Тошкент, Самарқанд, Бухоро ва Хиванинг диққатга сазовор жойларини томоша қилиб, суратга олишингиз ҳамда татиб кўришингиз ҳам мумкин. Шуни таъкидлаш жоизки, ҳали ҳеч ким бу ҳажмдаги Ўзбекистон харитасини яратмаган, у ўзининг катталиги билан тарихда қолиши режалаштирилган. Ширинликлардан баҳраманд бўлишни истасангиз, иштаҳангизни якшанба кунга асраб қўйинг!\nСамарага март ойида ишга юборилган ўзбекистонликлар берилаётган овқат ва шароитдан шикоят қилишди\nНамангандаги шифохонада 28 ёшли аёл бир хонада даволанаётган шеригининг пулларни ўғирлаб кетди\n"Саодатим икки дунё саодатини кўришини истайман". Саида Мирзиёева қизининг суратлари билан бўлишиб, ўзбекистонликларни Рамазон ойи билан табриклади (фото)


Интерпол Қирғизистон фуқароларини йўқолган паспортлар бўйича огоҳлантиради - 0\nИнтерпол Қирғизистон фуқароларини йўқолган паспортлар бўйича огоҳлантиради\nИнтерполнинг Қирғизистондаги миллий маркази фуқароларни чет элда яроқсиз паспортлардан фойдаланиш салбий оқибатларга олиб келиши ҳақида огоҳлантирди.\nГап аввал йўқолган ҳужжатлар ҳақида кетмоқда.\n«Сиз умумий фуқаролик паспортингизни ёки ID-картангизни йўқотиб қўйиб, бу ҳақда ҳуқуқни муҳофаза қилиш идораларига хабар бердингиз дейлик. Аммо, кейинроқ уни қайта топган вақтингизда ҳам, чет элга кетаётганда ундан фойдаланмаслигингиз керак», дейилади хабарда.\nИчки ишлар вазирлиги матбуот хизматининг хабар беришича, Давлат рўйхатга олиш хизмати Халқаро жиноий полиция ташкилотига (Интерпол) аъзо бўлган барча мамлакатларга у ёки бу ҳужжатнинг йўқолиши тўғрисида хабар беради. Йўқотилган ҳужжат ёрдамида кейинчалик бирор мамлакатга кирмоқчи бўлган шахс ҳибсга олиниши мумкин.\nCOVID биринчи қайд қилинган Жалолободга 11 та тез ёрдам машинаси берилди


Тасбеҳлар осмонга кўтариладими?\nBy Муҳаммад Ҳабибуллоҳ on 11/01/2017 16 ДУО ВА ЗИКРЛАР ФАТВОЛАР\nБир маърузада эшитган эдим, “субҳаналлоҳ, “алҳамдулиллаҳ” ва “ла илаҳа иллаллоҳ” зикрлари аршга кўтарилиб, айтган инсон учун Аллоҳдан истиғфор сўрар экан. Шу ҳадис саҳиҳми?\nБиз айтадиган зикрлар аршга кўтарилиши ҳақида Расулуллоҳ соллаллоҳу алайҳи ва саллам шундай дедилар: “Тасбеҳ (“субҳаналлоҳ” деб айтиш), таҳлил (“ла илаҳа иллаллоҳ” деб айтиш) ва таҳмид (“алҳамдулиллаҳ” дейиш) сизлар Аллоҳни улуғлаб айтадиган зикрлардандир. Бу зикрлар уларни айтган инсонни эслатиб туриш учун асаларининг товушидек ғингиллаган товуш билан аршнинг атрофида айланади. Сизлар (арши аълода) эслатиб турадиганингиз бўлишини хоҳламайсизларми?!” (Ибн Можа “Сунан”да (3807), Аҳмад “Муснад”да (17898), Ибн Абу Шайба “Мусаннаф”да (4239) ҳамда Ҳоким “Мустадрак”да (1884) ривоят қилган).\nНуъмон ибн Башир розияллоҳу анҳудан ривоят қилинган ушбу ҳадисни Ҳоким “Мустадрак”да, Шайх Синдий “Сунан”нинг шарҳида саҳиҳ деган. Шунингдек, “Муснад”нинг муҳаққиқлари ҳам мазкур ривоятни саҳиҳ деб ҳукм қилишган.\nИбн Аббос розияллоҳу анҳумо айтадилар: “Қайси банда “субҳаналлоҳ, алҳамдулиллаҳ, Аллоҳу акбар, ла илаҳа иллаллоҳ, табаарокаллоҳ” – деса, бу зикрларни бир фаришта олади ва осмонга олиб чиқади. Қайси фаришталарнинг олдидан ўтса, улар бу зикрларни айтган кишига истиғфор айтишади. Охир-оқибат бу зикрлар Аллоҳнинг ҳузурига кўтарилади” (саҳиҳ, Заҳабий роҳимаҳуллоҳ “Ал-улув” китобида (79-бет), Абу Нуайм “Ҳиля”да (4\_268) ривоят қилган), валлоҳу аълам.\nФатво рақами: 16011\nAvvalgi maqola36-дарс. Илоҳий суннатлар (Шайх Содиқ Самарқандий)\nKeyingi maqola Умар розияллоҳу анҳу: Сўз эркинлиги


Коронавирусдан нобуд бўлганлар сони 900 дан ошди\nЎтган бир кеча-кундузда Хитойда тарқалган янги коронавирус 97 кишининг умрига зомин бўлди. ХХР Соғлиқни сақлаш миллий комиссияси маълумотига кўра, бу Хитойда оммавий равишда вирус тарқала бошлаганидан бери бир суткада кузатилган энг юқори ўлим кўрсаткичидир.\nШу тариқа, Хитойда мазкур вирусдан нобуд бўлганлар сони 910 кишига етди. Вирусни юқтириб олганлар сони эса 40 минг кишидан ошди. Беморлардан қарийб 6,5 мингининг аҳволи оғирлиги айтилмоқда.


21:14 / 24.04.2016 2177 pdf Ўқиш режими + -\nЯқинда эрининг бевафолигидан куйган, икки фарзанди билан оғир ҳолатда қолган ёш аёлдан мактуб олдим. Мактуб эгаси бахтли яашаб тургани, ҳамма нарса гўзал бўлгани ҳақида батафсил ёзган. Аммо эри бир сафарга бориб келганидан кейин кўнгли хира бўлгани, унинг телефонидан бегона қиз билан ёзишмаларни кўриб қолгани, ўша қиз уни йўлдан ургани, шундан кейин ҳамма нарса тескари кетгани, кўзига дунё қоронғу кўринаётгани, нима қилишини билмай менга мактуб ёзганини айтган.\nЎша келинга ва у кишига ўхшаганларга ҳамдард бўлиш билан бирга ҳаммага ибрат бўлиши учун у кишининг рухсати ила аёл – қизларга мурожаатини эълон қилишни лозим топдим.\nЖавоб - Сизнинг ҳолингиз тушунарли. Эрнинг ҳолига қаранг. Тузалган бўлса, кечирсангиз яхши бўлади. Астағфируллоҳни кўп айтинг. Агар рухсат берсангиз, қизларга ёзган гапларингизни, сизни очиқ айтмай, бир аёлдан дея сайтга чиқарар эдик.\n- Ассалом алайкум шайх ҳазратлари. Жавобингиз учун раҳмат. Қизларга ёзган гапларимни чоп этсангиз, бундан факат хурсанд булардим. Агар менинг шу ёзганларим кимнидир инсофга чакирса, кимнидир тўғри йулга бошласа, ўзимни озгина бўлсада эзгуликка ҳисса қушган деб билардим. Ёзганларимни чоп этишга лойик деб билганиз учун катта рахмат.\nМана ўша ғам-андуҳ тўла мурожаат:\n"...Iltimos Shayx xazratlari javob yozing kutaman! Shu urinda qizlaga etadiganim bor edi. Iltimos qizla shaningizga dog tushurmang, kimnidir oilasini, muqaddas dargoxini buzmang, sizlar uchun 2 kunlik ermak kimnidir hayotini ostin ustin kiladi, kimlarnidir etim, kimlar`nadir baxtiqaro, yana kimnidirhor kiladi.Oxiratdan kurkib, pok imon bn yashanglar,guldek kizla guldek oilaning bekasi bulinglar, zino, hiyonat, buzuqlik shu paytgacha hech kimga baxt keltirganamas. Uzingizni Xudoning gazabidan asrang. Hammaga Ollox uzi insof bersin".\nУшбу масала бўйича фикр билдиришга барчани чорлаймиз. Оилаларимиздаги бу каби нохушликларни бартараф қилиш барчамизнинг бурчимиз. Марҳамат фикр билдиринг. Бу каби нохушликларни оилаларимиздан четда бўлишига ҳисса қўшинг.\nВасваса ҳақида савол ва унинг жавоби\n21:13 / 24.04.2016 2522\n21:14 / 24.04.2016 1694\n1544 14:23 / 24.04.2016\n482 08:52 / 01 октябрь\nНамозим олдиндан тугадими?\nАссалому алайкум 3 ракатли витр намознинг 2ракатида аттахиётидан сўнг, икки елкага қараб салом берилгач, яна 1 ракат ўқилиши эсига тушса, 3ракатга туриб яна 1 ракат давоми...\n814 10:18 / 26 февраль\nТиланчига нима берган маъқул?\nУйимизга бир аёл келиб тиланчилик қилди. Мен унга нон олиб чиқиб берсам, аёл .Менга нон керак эмас, ноним бор, менга пул бер,, деди. Жаҳлим чиқиб кетди. Унга нон ҳам, давоми...\n1656 18:36 / 24.04.2016


Сайлов-2016 таклифномалари аввалгилардан фарқ қилади » Новости Узбекистана сегодня: nuz.uz\nБугунги синовли дамларда ҳаммамиз бир мушт бўлиб ҳаракат қилишимиз – давр талаби\nНуробод да бахор бошланди!!!\nНовости Узбекистана → Ўзбекистон → Сайлов-2016 таклифномалари аввалгилардан фарқ қилади\n16-11-2016 13:22 0 940 Рейтинг2 Чоп этиш\nСайлов-2016 таклифномалари аввалгилардан фарқ қилади\nСайлов-2016 таклифномалари рангли бўлиб, уларда илк бор номзодлар исм-шарифлари кўрсатилган.\nЎзбекистонда сайловчиларга декабрда бўлиб ўтадиган Президент сайловига таклифномалар тарқатиш бошланди. Сайловга таклифнома аввалги йилларда чиқарилган таклифномалардан тубдан фарқ қилади, хабар қилди ЎзА.\nТаклифнома А5 форматидаги қоғозга олди ва орқа тарафига рангли бўёқлар билан чоп этиш орқали нашр этилган бўлиб, унда тўрт номзод исм-шарифи ҳамда уларни илгари сурган партияларнинг номи ва тимсоллари акс эттирилган.\nТаклифномада «Ўзбекистон Республикаси Президенти сайлови тўғрисида"ги Қонуннинг 31-моддасидан иқтибос ҳам келтирилган: «ҳар бир сайловчи шахсан овоз беради, бошқа кишилар учун овоз беришга йўл қўйилмайди».\nҲар бир таклифномага сайловчининг исми фамилияси ёзилган. Уни сайловчилар рўйхати варақасига ҳар бир сайловчининг шахсан ўзи имзо қўйгач тақдим этилмоқда.\n4 декабрь куни бўлиб ўтадиган Президент сайловида 21,4 миллиондан зиёд фуқароси иштирок этади.\nЮрагим соғлом бўлсин десангиз\nРоссия ғалаба байрамига катта тайёргарлик кўрмоқда.\nЛеонардо да Винчи Боязид II учун 240 метрлик кўприк қўриб берган


Оиша бинти Абу Бакр розияллоҳу анҳо мўминларнинг оналари, Расулуллоҳ соллаллоҳу алайҳи васалламнинг суюкли аёллари, жуда кўплаб ҳадислар ривоят қилган муҳаддиса эдилар.\nХадича розияллоҳу анҳо онамиз каби уларга ҳам Аллоҳ таолонинг фариштаси Жаброил алайҳиссалом Парвадигорнинг саломини келтирган. Жаброил алайҳиссалом бир неча бор Расулуллоҳ соллаллоҳу алайҳи васалламнинг тушларига кириб, «Бу сизнинг дунё ва охиратдаги жуфтингиздир», дея хабар берган. Қолаверса, Оиша розияллоҳу анҳо онамизнинг поклиги ҳақида Аллоҳ таоло Қуръони каримда оятлар нозил қилган.\nМана шундай фозила аёлнинг бу ҳаётда яшаб ўтган умр йўлларини, ахлоқу фазилатларини ўрганиш, намуна олиш ва бошқаларга етказиш сизу биз учун ҳам фарз, ҳам қарздир. Барчамизга ушбу йўлда Парвардигорнинг ўзи мададкор бўлишини сўраймиз.\nМуаллиф: Таваккал Кенжаев\nНашриёт: «G'ofur G'ulom»\nСотилган сони: 116\nКўрилган сони: 3360\nОиша розияллоҳу анҳо, оиша, розияллохо, анхо, Oisha roziyallohu anho, oisha, roziyalloxo, anxo\n«Ҳадича бинти Хувайлид» розийаллоҳу анҳоУшбу рисола пайғамбаримизнинг аёллари, у зотга илк иймон келтирган зоти шарифа, барча мўминларнинг онаси – Хад..\n«Расулуллоҳ соллаллоҳу алайҳи васалламнинг аҳли аёллари» Аллоҳ таоло инсониятга ҳотамул анбиё қилиб юборган Муҳаммад соллаллоҳу алайҳи васалламнинг б..


Қозоғистон Марказий Осиё мамлакатларига йўлдошли алоқа хизматини тақдим этмоқчи\n15 Фев 2019 2690\nҚозоғистон Республикаси Мудофаа ва аэрокосмик саноати вице-вазири Марат Нургужин Марказий Осиё давлатлари учун ана шундай имконият яратилиши эҳтимоли борлигини билдирди. У бу ҳақда 2018 йил якунлари ва жорий йилги режаларга бағишланган коллегия йиғилишида айтиб ўтди ва «KazSat-2R» лойиҳаси мақсадлари ҳақида гапирди.\nМақсаддан Марказий Осиё ҳудудларига йўлдошли алоқа хизматларини экспорт қилиш ҳам ўрин олган, дейилади «Казинформ» тарқатган хабарда. Айни дамда хорижий ишлаб чиқарувчилар билан телекоммуникация йўлдошлари доирасида келишувлар олиб борилаётгани таъкидланди. «KazSat-2R» лойиҳаси бош пудратчиси эса танлов асосида тайинланади. Ҳозирча лойиҳа устида ишлар олиб борилмоқда ва у молиявий-иқтисодий экспертизадан ўтмоқда.\n21 Июл 2020 1466


Тил — миллатнинг маънавий бойлиги » ЎЗБЕК МИЛЛИЙ АКАДЕМИК ДРАМА ТЕАТРИ\n» Асосий сахифа » Тил — миллатнинг маънавий бойлиги\nМуаллиф: superadmin да 15 октябрь, Бўлим: Асосий сахифа, кўришди 69\nЎзбек тилига Давлат тили мақоми берилган кун муносабати билан мамлакатимизнинг барча ҳудудида, турли жамоат муассасалари, олий таълим масканлари, коллеж ва мактабларда адабий кечалар, давра суҳбатлари, байрам тадбирлари ўтказилди.\nАна шундай тадбирлардан бири Ўзбек Миллий академик драма театрида бўлиб ўтди. Унда юртимизда ёшларни истиқлол ғояларига садоқат, она тилига меҳр-муҳаббат руҳида тарбиялашга алоҳида эътибор қаратилаётгани таъкидланди.\n— Тил миллатнинг маънавий бойлиги, ғуруридир, — деди театр директори Фатхулла Маъсудов. — Аждодлардан авлодларга ўтиб келаётган бебаҳо бойликнинг ворислари сифатида она тилимизни асраб-авайлашимиз керак. Сўз мулкининг султони Алишер Навоий тилимизнинг нақадар гўзал, бой тил эканини исботлаб берган. Улуғ бобокалонимизнинг ижод намуналари орқали биз ўз тилимизнинг жозибадор эканини теран ҳис қиламиз. Ижодкор сифатида ёшларга ҳам шулар ҳақида гапириб, уларни тилимизни ардоқлашга ундаймиз. Бу жуда муҳим.\nТадбирда томошабинлар учун сўз мулкининг султони Алишер Навоий ижодига бағишланган “Алишер Навоий”, “Кундизсиз кечалар” спектаклларидан парчалар намойиш этилди.\nТадбирда она тилимизни улуғловчи энг сара шеърлар, Навоий ғазалларидан намуналар ўқишди.\nЭслатиб ўтамиз ушбу спектакллар 21 октябрга қадар давом этади.


19 январ 2021, Тошкент вақти: 12:44\nБир-биридан мустақил андижонлик уч манбанинг Озодликка хабар беришича, 21 июнь куни кечаси бошидан қаттиқ жароҳат олган Бўз туман ҳокими Абдурашид Мамиров Андижон шаҳридаги кўп тармоқли тиббиёт марказига ётқизилган.\nАндижон вилоят Соғлиқни сақлаш бошқармасининг Озодлик мухбири 26 июнь куни гаплашган мулозими Мамировнинг 22 июнь куни бошидан операция қилингани ва ҳозирда оғир аҳволда қолаётганини билдирди.\nАйни пайтда Озодлик гаплашган маҳаллий мулозимлар¸ ҳоким бошига етказилган жароҳат сабабини турлича изоҳлашди.\nОзодлик суҳбатлашган бир-биридан мустақил уч маҳаллий мулозим ҳокимнинг қаттиқ калтак зарбидан боши ва танасидан кучли жароҳат олганини иддао қилди.\nАйни пайтда¸ вилоят ҳуқуқ тизими мулозими Абдурашид Мамировнинг "йиқилиб жароҳат олгани" ва воқеада жиноят аломатлари йўқлиги боис¸ жиноий иш очилмаганини билдирди.\nҲокимлик расмийси: Ҳоким касалхонада!\nОзодлик Бўз туман ҳокимининг кучли жароҳат билан касалхонага ëтқизилгани хабарига аниқлик киритиш мақсадида 26 июнь куни Бўз туман ҳокими қабулхонаси билан боғланди.\nГўшакни кўтарган мулозим Абдурашид Мамировнинг қаттиқ жароҳат олиб, Андижондаги касалхонага ётқизилганини тасдиқлади¸ воқеанинг бошқа тафсилотларини очиқлашни истамади.\n“Ҳа, ҳозир касалхонадалар. Лекин нимадан жароҳат олганлари тафсилотини билмайман”, деди ўзини таништирмаган ҳокимлик мулозими.\nТиббиëт ходими: Ҳоким бошидан операция қилинди!\nАбдурашид Мамировнинг касалхонага олиб келинганидан кейинги вазиятидан бевосита хабардор Андижон вилоят Соғлиқни сақлаш бошқармаси мутахассиси, унинг зудлик билан операция қилингани ва ҳозирда оғир аҳволда қолаëтганини билдирди.\n“22 июнь, шанба куни жарроҳлик амалиёти ўтказилди. Бош суяги бир неча жойидан синиб кетган, мия лат еган, қовурғалар ҳам синган. Ҳозир ҳушига келган, лекин аҳволи оғир”, деди шахси очиқланмаслигини сўраган тиббиëт мутасаддиси.\nАйни пайтда бу расмий ҳам ҳокимнинг бошига ким томонидан¸ қандай жароҳат етказилгани¸ қовурғалари синишига қандай зарба сабаб бўлгани ҳақидаги саволларни очиқ қолдирди.\n“Буни мен билмайман. Бу томони ички ишларнинг вазифаси”, деган бу суҳбатдош¸ жароҳат ортида жиноий сабаблар борлигига ишорат қилди.\nҲуқуқ тизими расмийси: Ҳоким йиқилиб тушган!\nАндижон вилояти ҳуқуқ тизимидаги мулозим Абдурашид Мамировнинг жароҳат билан касалхонага ётқизилганини тасдиқлар экан, ҳокимнинг калтаклаб кетилгани ҳақидаги хабарларни инкор қилди.\n“Абдурашид Мамиров йиқилиб тушиб, жароҳат олган. Шунинг учун касалхонада даволанаяпти. Бу воқеа юзасидан жиноят иши очилмаган”, деди бу мулозим.\nАбдурашид Мамировнинг айнан қаерда¸ қандай вазиятда жароҳат олгани ҳақида Озодликка бир-бирига зид хабарлар келмоқда.\nАйрим маҳаллий мулозимлар воқеанинг ҳоким селектордан қайтаëтганда йўлда рўй берганини айтса¸ бошқалари ҳокимнинг ўзига ажратилган икки қаватли намунавий уйда содир бўлганини иддао қилди.\n"Ҳокимнинг оиласи Марҳамат туманида яшайди. 21 июнь куни кечқурун селектордан уйига қайтган. Эртасига¸ 22 июнь куни уни уйидан¸ қонга беланган¸ беҳуш ҳолда топишган. Расмийлар¸ ҳокимнинг ўзи иккинчи қаватдан йиқилиб тушиб¸ жароҳат олган¸ деяпти. Лекин халқ орасида бошқача версиялар тарқаган"¸ деди ҳоким билан бир маҳаллада яшовчи бўзликлардан бири.\n(Бу версиялардан қай бири ҳақиқий эканига Озодлик ҳозирча ойдинлик кирита олмади. Воқеа тафсилотларидан бевосита хабардор бўлсангиз¸ уларни Озодликка йўллашингиз мумкин.)\nАндижонда танилган сўконғич ҳоким\nАбдурашид Мамиров 2017 йилнинг февралида Бўз тумани ҳокими этиб тайинланган эди.\nБундан аввал у Андижон вилояти ўрта махсус, касб-ҳунар таълими бошқармаси бошлиғи бўлиб ишлаган.\nМамиров ҳоким бўлганидан сўнг маҳаллий ташкилот раҳбарларини урганлиги ва ҳақорат қилганлиги ҳақида Озодлик бир неча бор хабар берган.\nЖумладан, Бўз тумани ҳокими Абдурашид Мамиров 2017 йил апрель ойида ўтказилган йиғилишда Ер ресурслари ва давлат кадастри бўлими бошлиғи Улуғбек Фармоновни ҳақорат қилиб, ўз ходимларига калтаклатган эди.\n2017 йил декабрь ойида ҳокимликда ўтказган йиғилишнинг Озодликка юборилган аудиоëзувида эса, Абдурашид Мамиров боғчаларга тунги навбатчи қўймаган ва йиғилишга кеч қолган мудираларни боғча, мактаб ва коллеж раҳбарларини “наҳс, тварь, итдан тарқаган, ҳаром” каби сўзлар билан ҳақорат қилган эди.\nАндижоннинг Улуғнор ва Бўз тумани ҳокимлари ўзгартирилди


Экологик барқарорликни таъминлаш — ҳаётий зарурат\nИнсоннинг узоқ умр кўриши, сиҳат-саломатлиги кафолатланиши, энг аввало, экологик омилларга боғлиқ бўлиб, бу бугунги кунда нафақат юртимизда, балки халқаро миқёсда ҳам долзарб масала ҳисобланади.\nШири ШИРИЕВ: «Туркманистон билан Ўзбекистон ўртасидаги дўстлик, яхши қўшничилик ва ҳамкорлик ҳар қачонгидан ҳам мустаҳкам»\nЎзбекистон ва Туркманистон халқларини азалий қардошлик ва яхши қўшничилик муносабатлари боғлаб туради. Бугунги кунда мамлакатларимиз ўртасидаги алоқалар барча соҳада янги босқичга кўтарилган. Туркманистоннинг мамлакатимиздаги Фавқулодда ва мухтор элчиси Шири ШИРИЕВнинг Ўзбекистон Миллий ахборот агентлиги — ЎзА мухбири билан суҳбати шу ҳақда бўлди.\nЎзбекистон Республикаси Олий Мажлиси Сенати ўн биринчи ялпи мажлисининг очилиши тўғрисида\nЎзбекистон Республикаси Олий Мажлиси Сенатининг ўн биринчи ялпи мажлиси 2017 йил 24 август куни эрталаб соат 10.00 да Тошкент шаҳрида, Ўзбекистон Республикаси Олий Мажлиси Сенатининг мажлислар залида очилади.\nМева-сабзавот маҳсулотлари экспорт қилинмоқда\nМутахассисларнинг фикрича, Сурхондарё вилоятининг иқлими қулайлиги ва тупроғи унумдорлиги боис бир йилда уч маротабагача ҳосил етиштириш мумкин. Бу воҳада аграр тармоқни жадал ривожлантиришда улкан имконият мавжудлигидан далолат беради. Шулардан келиб чиқиб, ҳудудда соҳа тараққиётига қаратилган қатор истиқболли лойиҳалар ҳаётга татбиқ этилаётир.\nСув тўққиз босқичда фильтрланади\nУчқудуқ шаҳрида “Biometriya-Qizilqum” масъулияти чекланган жамияти тадбиркорлари томонидан сув қадоқлаш йўлга қўйилди.\nХалқни рози қилиш, турмуш фаровонлигини ошириш мамлакатимизда олиб борилаётган ислоҳотлардан кўзланган асосий мақсаддир\n“Оддий одамлар бугунги кунда бўлаётган ўзгаришларни сезиши керак. Улар эртага эмас, бугун яхши яшашни истайди. Уларга бугун яхши шароит яратиб беришимиз керак”.\nБунёдкорлик ва эзгу анъаналар ифодаси\nЮртимизда 19-20 август кунлари умумхалқ хайрия ҳашари уюшқоқлик билан ўтказилди. Истиқлолимизнинг 26 йиллик тўйини муносиб нишонлашга тайёргарлик кўриш мақсадида ташкил этилган ҳашарда 18 миллион 675 минг нафардан зиёд аҳоли, жумладан, 12 миллион 424 минг нафардан ортиқ ёшлар иштирок этди.\nТашаббус кўрсатганга имконият кенг\nЮртимиз табиатида сезиларли тафовутлар бор. Иқлими турлича бўлган ҳудудларда қишлоқ хўжалиги маҳсулотлари етиштиришда бу омилни, албатта, инобатга олиш керак. Давлатимиз раҳбари қай бир вилоят, туманга бормасин, ана шунга эътибор қаратмоқда.\nЮрт манфаатини ўйлаган инсон\nПрезидентимиз Шавкат Мирзиёевнинг 2017 йил 27 мартдаги “Атоқли давлат арбоби ва ёзувчи Шароф Рашидов таваллудининг 100 йиллигини нишонлаш тўғрисида”ги қарорига мувофиқ, шу кунларда юртимизнинг барча ҳудудида маънавий-маърифий тадбирлар, хотира кечалари бўлиб ўтмоқда.\nКитобхон истаги, услубий янгиланиш, тарғибот мутолаа маданиятини оширишда муҳим омил бўлмоқда\n“Йилнинг ўтган даври мобайнида китобхонлар сони 28 фоиз ўсди”. Бу — Сирдарё вилояти ахборот-кутубхона марказига тааллуқли маълумот.


Имом Шофеъий қидирган оят — KUKALDOSH.UZ\nМузаний роҳимаҳуллоҳ айтадилар: Бир куни пешин ва аср орасида Имом Шофеъий ҳузурида сўрида ўтирган эдик. Имом Шофеъий устунга суяниб ўтирар эдилар. Шунда тўсатдан жундан қилинган тўн, салла ва изор кийиб олган, қўлида ҳасса ушлаб олган бир шайх кириб келди. Имом ўринларидан туриб, унинг олдида кийимларини тўғирладилар ва тўғри ўтириб олдилар. Шайх салом бериб ўтирди. Имом унга ҳурмат билан қарай бошладилар.\n— Савол сўрасам бўладими?\n— Аллоҳнинг динида суяниладиган ҳужжат нима?\n— Аллоҳнинг китоби\n— Сўнг қайси?\n— Расулуллоҳ соллаллоҳу алайҳи васалламнинг суннатлари.\n— Умматнинг иттифоқи (ижмоъ).\n— Умматнинг иттифоқи эканлигини қаердан айтяпсиз (далилингиз қайси)?\n— Аллоҳнинг китобидан.\n— Аллоҳнинг китобининг қаеридан?\nИмом Шофеъий бир муддат сукут сақлаб қолдилар. Сўнг шайх: “Сенга уч кеча ва кундуз муддат бераман. Иттифоқ ҳақида Қуръондан далил келтирсанг келтир, бўлмаса Аллоҳга (Аллоҳнинг китобида бор, деганинг учун) тавба қил”.\nСўнг имомнинг ранглари ўзгарди. Уйга бориб уч кеча кундуз чиқмадилар.\nУчинчи куни мана шу вақтда чиқдилар. У зотнинг қўл, оёқ ва юзлари бироз ишган, бетоб едилар. Ўтирганларидан ҳалиги шайх яна келиб: “Сўраганим нима бўлди?”, деди.\n— Ҳа, Аъузу биллаҳи минашшайтонир рожийм. Бисмиллаҳир роҳманир роҳийм. Аллоҳ таоло айтади:\n“و من يشاقق الرسول من بعد ما تبين له الهدى ويتبع غير سبيل المؤمنين نوله ما تولى و نصله جهنم و سآءت مصيراً\n“Ким ўзига ҳидоят равшан бўлгандан кейин Расулга хилоф қилса ва мўминларнинг йўлидан бошқа йўлга юрса, кетган томонга қўйиб қўямиз ва жаҳаннамга киритамиз. У қандоқ ҳам ёмон жой!” (Нисо сураси 115-оят).\n— Тўғри топдинг.\nШайх туриб, кетганидан соʻнг Имом Шофеъий айтдилар: Ҳалиги киши олдимдан (биринчи мартасида) кетганидан бошлаб ҳар бир кеча ва кундузда Қуръонни уч мартадан ўқидим (умумий 9 марта бўлади!) ва қидирган нарсамни топдим.\nМуҳаммад Аввоманинг “Алмухтар мин фароидин нуқул вал ахбар” китобидан “Кўкалдош” ўрта махсус ислом билим юрти талабаси Узоқов Абдулвосид таржимаси.


2021-йил 27-28 август кунлари ўтказилган тест натижалари эълон қилинади\nЎзбекистон Республикаси Банк-молия академияси магистратура йўналишига қабул бўйича 2021-йил 27-28 август кунлари ўтказилган тест натижалари эълон қилинади.\nУшбу кунлари тест топшириш имконияти бўлмаган иштирокчилар учун 11 сентябр куни тест ўтказилишини маълум қиламиз.\nЎтиш бали энг юқори тўпланган баллнинг 60 фоизи ва ундан юқорисини ташкил этади.\nЯкуний натижалар 11-сентябрда ўтказилган тест натижаларини ҳисобга олган ҳолда эълон қилинади.\nАпелляция аризалари учун apellatsiya@bfa.uz почтага 1-сентябр 23:59 га қадар юборишингиз мумкин. Ушбу муддатдан кейин юборилган аризалар инобатга олинмайди.


Oldingi maqola АГАР БОЛАДА ҚОБИЛИЯТ БЎЛМАСА,\nKeyingi maqola СЕССИЯДАГИ “КЎПКАРИ”\nҲУДУДИЙ БЎЛИМИ ИШ БОШЛАДИ\nМаълумки, 2017 йил 18 июлда Вазирлар Маҳкамасининг “Ўзбекистон Республикаси Вазирлар Маҳкамаси ҳузуридаги Таълим сифатини назорат қилиш давлат инспекцияси фаолиятини ташкил этиш тўғрисида”ги қарори эълон қилинган эди. Шунга асосан ўтган ойдан эътиборан инспекциянинг вилоят ҳудудий бўлими ўз фаолиятини бошлади.\nҚарорга мувофиқ, Таълим сифатини назорат қилиш давлат инспекциясининг асосий вазифалари сифатида қуйидагилар белгиланган:\nтаълим тизимида ўқув-тарбия жараёнлари, профессор-ўқитувчилар таркиби, кадрлар тайёрлаш ва уларнинг малакасини ошириш сифатини назорат қилиш, педагог кадрларга малака тоифаларини бериш бўйича давлат сиёсатини амалга ошириш; идоравий мансублиги ва ташкилий-ҳуқуқий шаклидан қатъи назар, таълим муассасаларини аттестация ва давлат аккредитациясидан ўтказиш; ўқувчилар, талабалар ва тингловчилар билимларининг Ўзбекистон Республикаси давлат таълим стандартлари, давлат талаблари ва малака талабларига мувофиқлигини таҳлил қилиш, таълим муассасалари рейтингини аниқлаш; Вазирлар Маҳкамасининг Нодавлат таълим муассасалари фаолиятини лицензиялаш комиссиясининг ишчи органи сифатида нодавлат таълим муассасаларига лицензиялар бериш; хорижий мамлакатларда берилган таълим тўғрисидаги ҳужжатларни тан олиш ва нострификациялаш (эквивалентлигини аниқлаш)ни ташкил этиш; республика ҳудудида хорижий таълим муассасаларининг таълим фаолиятини юритиш ҳуқуқига рухсатномалар бериш учун тақдим этилган ҳужжатларни экспертизадан ўтказиш; таълим ва илмий-тадқиқот муассасалари томонидан бериладиган расмий ҳужжатларга апостиль қўйиш.\nШунга кўра, инспекциянинг ҳудудий бўлимида 5, Қарши давлат университети ва Қарши муҳандислик-иқтисодиёт институтида 3 нафардан, Тошкент ахборот технологиялари университети Қарши филиалида 2 нафар мутахассис иш олиб бормоқда.\nМаълумот учун, Таълим сифатини назорат қилиш давлат инспекцияси вилоят ҳудудий бўлими бошлиғи сифатида илгари вилоят ўрта махсус, касб-ҳунар таълими бошқармаси бошлиғи лавозимида ишлаган Қаҳрамон Нормуҳаммедов фаолият олиб бормоқда.\nВилоят ўрта махсус, касб-ҳунар таълими бошқармаси бошлиғи лавозимига эса аввал Қарши транспорт коллежи директори бўлиб ишлаган Камол Янгибоев тайинланган.


БАА резидентлари учун визасиз режим жорий этилади » Muzlik.uz - O‘zbekiston yangiliklari\n2020 йил 1 январдан бошлаб, Ўзбекистон Бирлашган Араб Амирликлари резиденти мақомини олган хорижий давлатлар фуқаролари учун мамлакатга келган кундан бошлаб 30 кун муддатга визасиз режимни жорий этади. Бу ҳақдаги фармон 28 декабрь куни президент Шавкат Мирзиёев томонидан имзоланди. БАА резидентлари виза ҳужжатларини тақдим этадилар, уларнинг амал қилиш муддати камида 90 кун бўлиши керак, дейилади ҳужжатда. Чет эл фуқаролари БАА резиденти мақомини олишлари учун улар хусусий компанияда ёки Амирликнинг давлат секторида ишлашлари, мамлакатда бизнес билан шуғулланиб ёки кўчмас мулк сотиб олишлари лозим. Март ойида Ўзбекистон БАА фуқаролари учун 30 кунлик визасиз режим жорий этган эди.\nБАА фуқаролари учун визасиз режим жорий этилди\nЎзбекистонликлар Туркияда 90 кун визасиз қолишлари мумкин


Россиядаги ўзбеклар - Фарғона.Ру ахборот агентлиги\n19:39 msk, 13 Июль 2020\n08.05.2006 15:59 msk\n“Лена опа, мени яна милицияга олиб кетишди”. Кўпинча эрталаб телефоним орқали мана шу сўзларни эшитиб уйғонаман. Бундай сўзларни мен кундузи ҳам, кеч тунда ҳам эшитаман. Қочқинлар телефон қиладилар, уларнинг ҳаммаси ўзбек.\nАмалдаги ўзбек режимининг репрессив характери тўғрисида жуда кўп ёзилган ва ҳозир уларни такрорлаб ўтиришга ҳожат йўқ. Россиядаги ўзбек қочқинлари аҳволи тўғрисида эса, деярли маълумот тополмайсиз.\nВатанида таъқиб қилинган инсонлар оилалари ва ўз хавфсизликларини таъминлашга ҳаракат қиладилар. Улар орасида демократик мухолифат вакиллари, ҳуқуқ ҳимоячилари, Андижон фожеаси гувоҳлари бор. Ҳатто ҳеч нарса билан қизиқмай исломий амалларни бажаргани учун қувғин қилинганлар бор.\nУларнинг ҳар бири Россияга келгач, бу катта ва ярми бўш ҳудудда ўзларига жой топилмаганидан ҳайратга тушадилар. Кўпчилик Ватандан чиқиб кетиш учун зўр-базўр маблағ топади, келажакда янги жойда ўрнашиб олгач, оиласи билан бирлашишни ният қилади.\n“Ўрнашиш” тўртинчи кундан бошланади. Уни уч кун ичида рўйхатдан ўтмаганликда айблаб маъмурий жазога тортадилар. Ҳатто, агар қочқинни Россияда бағрига олишга тайёр турган холаси кутиб олган тақдирда ҳам уч кун ичида рўйхатга туриш имконсиздир.\nЛекин, қўқонлик ҳуқуқ ҳимоячилари, қаршилик фермерлар, наманганлик диндорлар, андижонликларнинг Москвада, Арзамасда ёки Новосибирскда холалари йўқ. Бироқ уларни аэропорт ва вокзалларда бир неча соат ичида “расмий рўйхатдан ўтказиб” қўйишни таклиф қилувчи қаллоблар кутиб оладилар. Бунинг учун кўпинча қочқинлар олиб келган маблағнинг ярми кетади. Қолган ярми эса у вокзалдан ташқарига чиқиши билан тўхтатадиган милицияга етиб қолса катта гап. Акс ҳолда бу одамни судга берадилар ва суд 5 дақиқа ичида Россиядан ҳайдаб чиқариш тўғрисида қарор чиқади. Каримовнинг одамхўрлик сиёсатидан қочган одам учун бу икки ҳолатдан қай бири афзал?\nҚочқин бир амаллаб милицияни четлаб ўтиб, миграция хизматига бошпана сўраш учун етиб келди ҳам дейлик. Энг қизиғи мана шу ерда бошланади.\nМосквада унга... масалан 2009 йилнинг фалончи кунида соат роппа-роса 10:00 да суҳбатга келишни таклиф қиладилар. Федерал миграция хизматида масъулиятли ва тоқатли одамлар ишлайдилар. Шунинг учун қочқинга бериладиган таклифномада “Белгиланган пайтда сабабларсиз учрашувга етиб келмаслик жараёндан ўтишдан бош тортиш, деб ҳисобланади ва қайта учрашув белгиланмайди”, деб ёзиб қўйилган.\nНижний Новгородда қочқинни дарровда Федерал Хавфсизлик Хизмати (ФХХ) ходими билан суҳбатга жўнатадилар. Масалан, Тюмень миграция хизматида эса ўзбек бош прокуратурасининг 5 маҳал намоз ўқиш орқали “конституциявий тузумга тажовуз қилгани учун“ қочқинни топширилиши тўғрисидаги талабномасини топиб оладилар ҳамда маҳаллий ФХХдан бу борада маслаҳат сўрайдилар. Шундан сўнг қочқин қамоққа олинади. Тюмендаги 1-СИЗОда тўққиз ойдан бери Самарқанд университетидан намоз ўқигани учун ҳайдалган талаба Байрамали Юсупов мана шундай “бошпана” топган.\nАгар бу жараёндан ҳам ўта олишса ва бошпана бериш тўғрисидаги ариза қабул қилинган бўлса, уч ойдан сўнг исталган адвокат олдиндан башорат қилиб берадиган жавоб олинади: ”Россия Федерацияси ҳудудида қочқин сифатида тан олишингиз “Қочқинлар тўғрисида”ги қонуннинг 1м. 1б. 1бо.га кўра рад этилади”, деган жавоб олинади. Қизиғи шундаки, қонуннинг айни мана шу бандида ариза ёзган қочқинни ватанни тарк этишга мажбур қилган омиллар кўрсатилган бўлади. МДҲдаги бирорта конституцияда инсоннинг эътиқоди, ирқи, миллати, муайян ижтимоий табақага мансублиги ёки сиёсий қарашларига қараб таъқиб қилиш кўрсатилмагани сабабли, қочқин исботлари инобатга олинмайди.\nЛекин ариза ёзиш муҳим жараён. Ариза ўрганиб чиқилгунча ва рад жавоби судда кўрилмагунича одам депортация қилиниши мумкин эмас.\nБу тўғрида ҳамма милиционерлар ҳам билавермайди. Уларда европа миллатига мансуб бўлмаганларни кўришлари биланоқ, ватанпарварлик туйғулари пайдо бўлади. Шунинг учун “Лена опа”, деган сўзлардан кейиноқ эшитадиган сўзларим “у мени ноқонунийсан, деди, ҳужжатларинг ноқонуний, деди” бўлади. Юқорида айтганимиздай бу муаммони фақат маълум миқдордаги пул ёхуд ҳуқуқ ҳимоячиларининг телефони ҳал қилади. Телефон суҳбатидан сўнг милиция ходими ани мана шу “ўрисмас”ни қўйиб юбориш шартлигини, акс ҳолда катта муаммоларга дуч келиши мумкинлигини тушиниб етади.\nМана шу жараёнда қочқин БМТ ҚиБОКга мурожаат қилишга улгурса нур устига аъло нур. Бу ерда у бир неча ойлик текширувлардан сўнг халқаро ҳимоя остидаги одам мақомини олишга эришади. Агар ололмаса вақти келиб, уни Ўзбекистонга қайтарадилар.\nРоссия конституциясида Россия фуқароларини бошқа мамлакатга топшириш ман қилинади. Лекин бу ерда ҳам йўл топса бўлади. Масалан, Ивановода қўлга олинган ўзбек Ҳотам Ҳожиматовга ўзбек махсус хизмати вакили “Сен Россия фуқаросимисан? Ўзингни Россия паспортингни охирги марта кўряпсан. Сенга Тошкент пропискаси билан ўзбек паспорти қилиб берамиз. Андижонда қатнашганингни тан оласан, 10 йил ўтириб чиқасан. Бош тортсанг ўзингдан кўр”, деб пўписа қилган. Ўзбек махсус хизмати вакили ваъдасининг биринчи қисмини бажарди. Ҳотам ўзининг Россия паспортини ҳақиқатан ҳам бошқа кўрмади. Суд Ўзбекистондан келган қалбаки ҳужжатларга таяниб, у Россия фуқаролигини ноқонуний олганини тан олди. Лекин башоратнинг иккинчи қисми амалга ошмади. Худога шукурки, Ҳожиматов ани пайтда Украинада БМТ ҚиБОК ҳимояси остида яшамоқда.\nРежимлар дўстлиги ва фуқаролар тақдири тўғрисида яна кўп гапириш мумкин эди. Бироқ, телефон жиринглаяпти:\n- Салом, Лена опа! Қандай, соғлиқларингиз яхшими?\n- Равшан, соат тунги бир бўляпти, Мақсадга ўт. Қайси бўлимдасан?\n- “Останкинский” ИИБда.\nРоссия Федерал миграция хизматига кўра, 2000 йилда мамлакат ҳудудида 26.065 қочқин бўлган. 2003 йилда эса 8.725 қочқин рўйхатга иолинган.\n2006 йил апрелида Россияда расман 452 қочқин рўйхатга олингани маълум қилинди.\nМуаллиф тўғрисида: Елена Рябинина –“Фуқаровий кўмак” қўмитасининг Марказий Осиёдан келган сиёсий қочқинларга ёрдам кўрсатиш лойиҳаси раҳбари. Москвада яшайди.


Дунёдаги энг қимматбаҳо чойнак 3 миллион долларга баҳоланди\n15:32 / 13.09.2016\nЛондонда дунёдаги энг қиммат чойнак намойиш этилди. Luxurylaunches'нинг хабар қилишича, унинг нархи 3 миллион долларга тенг.\nEgoist номини олган тилла чойнак Италиянинг Scavia фирмаси заргарлари томонидан яратилди. Уни безаш учун 1,6 мингдан ортиқ олмос ва 388 ёқут сарфланди. Чойнакнинг маркази 6 каратдан (1,2 грамм) ортиқ вазнли ёқут билан безатилган, қопқоғига эса яна бир 20 каратли (тахминан 4 грамм) қимматбаҳо тош ёрдамида ишлов берилган.\nУшбу чойнак Chitra коллекциясининг бир қисмига айланди. Коллекция тахминан 1700 хил ноёб ошхона анжоми ва идишлардан иборат. Уларнинг орасидан Уинстон Черчиллнинг қизига тегишли бўлган кумуш чой сервизи ва 1816 йилда қирол Людовик XVIII харид қилган Хитойнинг Сун сулоласи вақтидаги идишлар мажмуи ўрин олган.\nБунга қадар дунёнинг энг қиммат чойнаги 2007 йилда Sotheby's кимошди савдосида сотилган чойнак ҳисобаланарди. Унинг баҳоси 2 миллион долларга баҳоланган. Бу қиролича Елизавета I'га тегишли бўлган чинни идиш эди.\n19:28 / 22.02.2018


Нурул изоҳ: ҲАЙИТ НАМОЗЛАРИ ҲУКМИ ВА ШАРТЛАРИ ТАШРИҚ ТАКБИРИ ҚУЁШ ВА ОЙ ТУТИЛГАНДА ЎҚИЛАДИГАН НАМОЗ ЁМҒИР СЎРАШ ВА ХАВФ (ҚЎРҚУВ) НАМОЗИ\n*** Ҳайит намозлари ҳукми ва шартлари ***\nҲайит намозлари жума намози фарз бўлган кишиларга вожибдир. Фақат хутба ҳайит намозларида суннатдир.\nХутбани ҳайит намозидан аввал ўқиш ёки хутба ўқимасдан ҳайит намозини ўқиш карохат билан жоиздир.\n*** Рамазон ҳайитининг мустаҳаблари ***\nРамазон ҳайитида қуйидаги ўн уч нарса мустаҳабдир:\nМасжидга кетмасдан аввал тоқ бўлиш шарти билан, хурмо ёки бирор ширинлик ейиш.\nТишларни мисвок (ёки тиш чўткаси) билан тозалаш.\nЭнг чиройли кийимларни кийиш.\nЎзига вожиб бўлса, ҳайит намозидан аввал фитр садақасини бериш.\nУчраган ҳар бир инсонга табассум билан хушмуомалада бўлиш.\nИложи борича кўпроқ садақа бериш.\nЭрталаб барвақ туриш.\nҲайит намози ўқиладиган масжидга эртароқ ва илдам қадамлар билан бориш.\nБомдод намозини уйига яқин бир масжидда ўқиш.\nБундан сўнг пиёда, ҳайит намози ўқиладиган масжидга бориш.\nИложи бўлса, бошқа бир йўлдан уйига қайтиш.\nҲайит намозидан аввал масжидда, уйда ва намоздан сўнг эса масжидда нафл намоз ўқиш макруҳдир.\n*** Ҳайит намозининг вақти ***\nҲайит намозининг вақти, қуёшнинг бир ёки икки найза бўйи (уч ё тўрт метр) кўтарилишидан бошлаб то заволигача бўлган вақтдир.\n*** Ҳайит намозларини ўқиш тартиби ***\nҲайит намозига ният қилиб, такбири таҳрима айтилади. Сўнгра қўллар боғланиб сано ўқилгач, уч марта такбир айтилади ва ҳар бирида қўллар кўтарилади, биринчи ва иккинчи такбирларда қўлни пастга қўйиб юбориб, учинчисидан сўнг боғланади.\nСўнгра хуфя «Аъузу» ва «Бисмиллаҳ»ни айтгач, жаҳран Фотиҳа ва зам сура ўқийди ва руку қилади. Ҳайит намозларининг дастлабки ракатида Аъло сурасини ўқиш мандубдир, иккинчи ракатни «Бисмиллаҳ» билан бошлаб Фотиҳа ва зам сура ўқигач, биринчи ракатда бўлганидек, қўлларни кўтарган ҳолда, уч марта зиёда такбир айтилади. Учала такбирда ҳам қўллар кўтарилгач, ёнига қўйиб юборилади ва тўртинчисида рукуга борилади. Намоз ўқиб бўлингач, хатиб хутба ўқийди ва унда фитр садақасининг ҳукмини тушунтиради. Ҳайит намозини имом билан бирга ўқий олмаган киши (сўнгра) қазосини ўқимайди. Ҳайит намозини ўқиш бирор узр туфайли, фақатгина иккинчи кунга кечиктирилиши мумкин.\n*** Қурбон ҳайтининг ҳукми ***\nҚурбон ҳайитининг ҳукмлари айнан Рамазон ҳайитининг ҳукмлари кабидир. Фақат (киши ширинлик) ейишни намоздан кейинга қолдиради ва (масжидга кетаётганида) йўлда такбирни баланд овоз билан айтади. Имом хутбада Қурбонлик ҳукмларини ва ташриқ такбирини тушунтиради. Намоз бирор-бир узр туфайли уч кунгача кечиктирилиши мумкин.\n***Ташриқ такбирининг ҳукми, муддати ва кимларга вожиб бўлиши***\nТашриқ сўзининг луғавий маъноси «қуёш нурида гўштни қуритиш» деганидир. Арабларда ҳайитнинг биринчи, иккинчи, учинчи кунлари қурбонлик гўштларини қуритиш одат бўлгани учун бу кунларга ташриқ кунлари деб ном берилган. Баъзи олимларга кўра, бу сўзнинг «жарангдор овоз билан такбир айтиш» деган маъноси ҳам бор.\nАрафа куни бомдод намозидан бошлаб, ҳайитнинг тўртинчи куни аср намозигача (аср намози билан биргаликда 23 вақт) ҳар фарз намоз ўқилганидан сўнг, мунфарид (якка намоз ўқувчи), жамоат, имом, муқим, мусофир, шаҳарлик, қишлоқлик, аёл ва эркак ҳар бир намозхонга ташриқ такбирини айтиш вожибдир. Бутун Ислом ўлкаларида фатво шунга кўрадир.\n*** Ташриқ такбири ***\nТашриқ такбири қуйидагича:\nАллоҳу акбар, Аллоҳу акбар, ла илаҳа иллаллоҳу валлоҳу акбар, Аллоҳу акбар ва лиллаҳил ҳамд.\nИзоҳ: Пайғамбаримиз, соллаллоҳу алайҳи ва саллам, арафа куни бомдод намозида жамоатга юзланиб: «Шу кунларда сиз айтадиган ва Пайғамбар ҳам айтган энг хайрли сўзлар «Аллоҳу акбар, Аллоҳу акбар, ла илаҳа иллаллоҳу валлоҳу акбар, Аллоҳу акбар ва лиллаҳил ҳамд» сўзларидир» деганлар.\nРивоятга кўра, ташриқ такбирининг тарихи шундай: Ҳазрат Иброҳим, алайҳиссалом, ўғли Исмоилни, алайҳиссалом, Аллоҳ учун қурбон қилмоқчи бўлган пайтда бирдан Жаброилнинг, алайҳиссалом, бир қўчқор билан тушишлари Иброҳимни, алайҳиссалом, қўрқитади. Жаброил, алайҳиссалом, ерга тушар экан, «Аллоҳу акбар» дейдилар. Ўзини қўлга олган Иброҳим, алайҳиссалом, эса «Аллоҳу акбар ва лиллаҳил ҳамд», деб жавоб берадилар.\n*** Қуёш тутилганида ўқиладиган намоз ***\nҚуёш тутилганида нафл намозга ўхшаш икки ракат намоз ўқиш суннатдир. Бу намоз азон ва иқоматсиз, хутбасиз, махфий қироат билан, жума имоми, давлат бошлиғининг вакили имомлигида ўқилади. Ҳар икки ракатнинг руку ва саждаларини узунроқ қилиш суннатдир. Намоздан сўнг имом қиблага қараб ўтириб ёки жамоатга қараб тик туриб, қуёш очилгунча дуо қилади, жамоат омин деб туради. Имом бўлмаса қуёш тутилганидаги намоз жамоатсиз ўқилади.\nИзоҳ: Ривоятга кўра, Пайғамбаримиз, соллаллоҳу алайҳи ва саллам, даврларида бир куни қуёш тутилди, у киши халқни тўплаб, икки ракат намоз ўқишди. Бу намозда узоқ қиёмда турганидан сўнг руку қилдилар, рукуда узоқ вақт қолдилар, сўнг сажда қилдилар, узоқ муддатли бир саждадан сўнг иккинчи ракатга турдилар, иккинчи ракат ҳамм жута чўзилди ва намоз тугади, Қуёш очилди.\nБу ҳақда Пайғамбаримиз, соллаллоҳу алайҳи ва саллам: «Бу Аллофнинг қулларини ўз қудрати билан қўрқитиши – ибрат олинадиган ҳодисадир. Қуёш тутилишини кўрсангиз, энг яқин фарз намозга ўхшаш намоз ўқингизлар», деганлар.\n*** Ой тутилганида ўқиладиган намоз***\nКундуз пайтидаги қоронғу зулмат, шиддатли шамол ёки қаттиқ қўрқув (зилзила, оғир юқумли касаллик ва ой тутилиши) ҳолатида ҳар ким якка ҳолда икки ракат нафл намоз ўқийди.\nҚуёш ва ой тутилганида икки ракат нафл намоз ўқиш суннатдир. Бу эса мусулмонларнинг бу ҳодисалардан дахшатга тушиб, қўрқишларидан далолат бермайди. Қуёш ва ой Аллоҳнинг буюк неъматларидандир. Бири кундуз, бири кечани ойдинлатади. Бу неъматларнинг фойдаларини олимлар ҳали тўлиқ ўрганмаганлар. Гўё улар йўқ бўлгандек туюладиган тутилиш асносида бу неъматларнинг Яратувчисига шукр қилиш, намоз ўқиш лозимдир.\n*** Ёмғир сўраш дуоси ***\nИстисқо Аллоҳ таолодан истиғфор тилаб, махсус ҳолда ёмғир ёғдиришини сўрашдир. Истисқода намоз жамоат билан ўқилмайди. Кетма-кет уч кун эски, тоза, ҳатто солинган кийимларни кийиб, бўйни эгик, тавозеъ ва хушуъ билан, яёв холда чўлга (сахрога) шаҳар ва қишлоқ ташқарисига чиқиш, чиқишдан олдин ҳар кун садақа бериш мустаҳабдир. Болалар ва кекса кишиларни, болали ҳайвонларни ҳам олиб чиқиш мустаҳабдир.\nИзоҳ: Чунки улар раҳматнинг тушишига (ёмғир ёғишига) сабабчи бўладилар. Пайғамбаримиз, соллаллоҳу алайҳи ва саллам: «Сизнинг орангиздаги заифлар, муҳтожлар кундалик ризқингизни таъминлаяптилар ва (улар туфайли) мушкул шиларингизда керакли ёрдамни олмоқдасиз», дедилар. Бошқа бир ҳадиcдa эса: «Аллоҳдан қўрқувчи ёшлар, ўтловчи ҳайвонлар, бели букик қариялар, она сутидан ажрамаган бегунаҳ, гўдаклар бўлмаса эди, устингизга самодан балолар ёғарди», деганлар.\nМаккаи Мукаррама ва Қуддус халқи истисқо учун шаҳар ташқарисида эмас Масжидул Ҳаром ва Масжидул Ақсода тўпланадилар, Пайғамбаримизнинг, соллаллоҳу алайҳи ва саллам, шаҳарлари Мадинада халқ Қубо масжидига йиғилади.\nҚиблага қараб, имом тик турган ҳолатда қўлини кўтариб дуо қилади. Жамоат қиблага қараб ўтирган жойида «Омин» дейди ва ушбу дуо ўқилади:\nАллоҳумма асқина ройсан муғисан ханиан мариан, ғодақон ажилан ғойро роисин мужиллилан соҳҳан табакан даиман.\nМаъноси: Аллоҳим! Бизга бизни шиддатдан қутқарувчи, зоҳирий ва ботиний фойдали, мўл, баракали ҳар ённи ўз ичига олган, ҳаp ёнга оқадиган, ҳаp ённи ҳўл қиладиган давомий ёмғирни бергин.\nБу ва бунга ўхшаш дуолар махфий ёки жаҳрий ўқилади. Истисқода кийим тескари қилинмайди. Дуода зиммий (мусулмон блмаган) киши иштирок этмайди.\nҲазрати Ойишадан ривоят қилинишига кўра, бир куни халқ Пайғамбаримизга, соллаллоҳу алайҳи ва саллам, ёмғир ёғмаётганидан шикоят қилди. Пайғамбаримиз, соллаллоҳу алайҳи ва саллам, майдонда минбар қуришни буюрдилар ва бутун халқнинг тўпланиши учун бир кунни тайинладилар. Тайинланган кун қуёш чиқиб-чиқмай ўрнатилган минбарга Пайғамбаримиз, соллаллоҳу алайҳи ва саллам, чиқиб ўрнашиб, такбир ва Аллоҳга ҳамду сано айтгач, халққа юзланиб:\n«Эй халқ, сиз менга келиб, ерларингизда қурғоқчилик бўлгани, вақтида ёмғир ёғмаётганидан шикоят қилдингиз. Аллоҳим сизга дуо қилишингизни буюрди, истагингизни бажаражагини ваъда қилди» дедилар. Сўнг: «Ҳамд оламларнинг Парвардигорига хосдир. У сақловчи ва кечирувчидир, ҳисоб-китоб кунининг Эгасидир. Ундан бўлак илоҳ йўқдир ва у хоҳлаганини қилгувчидир. Аллоҳим сен бойсан, биз эса сенга муҳтож фақирлармиз, бизга ёмғир бер ва уни бизга хайрли айла» деб дуо қилдилар. Кейин қўлларини осмонга кўтардилар (кўлтиқлари кўринди) устларидаги кийимни тескари кийиб, халққа юзландилар, минбарда узоқ муддат бу вазиятда туриб, кейин пастга тушиб, икки ракат нафл намоз ўқидилар. Намоздан кейин шаррос ёмғир ёғмагунча масжидга қайтмадилар. Кучли ёмғир бошлангач, халқ пана жой ахтариб, тарқалишганида, олд тишлари кўринадиган ҳолда кулдилар ва «Гувоҳлик бераманки, Аллоҳ ҳар ишга қодирдир ва яна гувоҳлик бераманки, мен унинг қули (бандаси) ва элчисидирман», дедилар.\nЗиммийларни (мусулмон бўлмасалар-да, исломий ўлкада жизя ва хирож тўплаб яшовчилар) дуога чиқармаслик сабаби, агар дуодан сўнг ёмир ёғса, авом халқ уларнинг дуолари ҳам қабул бўлиб, ёмғир ёғди, уларнинг дини ҳам ҳақ экан, деб ўйлаб, имонлари сусайишидан сақланишидир.\n*** Хавф (қўрқув) намози ***\nҲукми ва сабаби\nХавф намозини фақат душман ва йиртқич ҳайвон олдида ёки сув тошқини ва ёнишдан қўрқиш ҳолатида ўқиш жоиздир.\nБутун жамоат бир имомга эргашишни хоҳласалар, имом жамоатни иккига бўлади.\nБир гуруҳни душман қаршисида қолдиради, бошқа гуруҳ билан намоз ўқишни бошлайди. Ўқиладиган фарз намоз икки ракатли бўлса бир, тўрт (ёки уч) ракатли бўлса, икки ракат ўқиганидан сўнг, биринчи жамоат душман олдига боради. Уларнинг ўрнига иккинчи гуруҳ келиб, имомга эргашади. Имом намознинг қолган қисмини ўқиб, ўзи салом беради. Иккинчи гуруҳ, душман олдига қайтгач, биринчи гуруҳ ўринларига қайтиб, Қуръон ўқимасдан намозларини тугатадилар, салом бериб душман олдига қайтадилар. Иккинчи жамоат ҳам намознинг қолган қисмин жойларига қайтиб ёки душман қаршисида, холироқ жойда ўқиб тугатади.\nИзоҳ: Намозларининг иккинчи қисмини ёлғиз ўқийдиган пайтда биринчи гуруҳ лоҳиқ, иккинчиси масбуқ эди, шунинг учун биринчи гуруҳ намознинг иккинчи қисмида Қуръон (қироam қилмайди) ўқимайди, иккинчиси ўқийди. Маълумки, масбуқ намознинг бошида имомга етишолмаган кишидир. Бу киши имомнинг саломидан сўнг намознинг етишолмаган қисмини ўзи қироат билан ўқиб тугатади. У ҳолда, ҳукмга кўра, масбуқ ҳолатида бўлган иккинчи жамоат намознинг имом билан қилмаган қисмини қироат қилиб тамомлайди. Лоҳиқ эса намозни имомга эргашиб бошлаган бўлса ҳам, қандайдир сабаб билан намознинг бошқа қисмини имом билан ўқимаган кишидир. Бу киши имомнинг саломидан кейин, намознинг ўқилмаган қисмини қироатсиз тугатади. Биринчи гуруҳ намознинг биринчи қисмини ўқиб, душман олдига қайтганига кўра, намознинг иккинчи қисмини ўқиш чоғида лоҳиқ ҳукмида бўла ди. Шунинг учун қироат қилмайди.\nКучли қўрқув чоғида ҳамма от-улов ёки шунга ўхшаш восита устида кучи етган томонга қараб, намозни имо-ишора билан якка-якка ўқийди.\nХавф намози душман билан юзлашиб турилганида жоиздир.\nНамоз асносида қуролларнинг ёнда бўлиши мустаҳабдир.\nЖамоат бир имомнинг орқасида намоз ўқишни талаб қилмасалар, ҳар бир гуруҳ, хавф-хатарсиз ҳолатдагидек, ўз имомлари билан ўқишлари афзалдир.\nҚуйидаги саволларга ўйлаб, жавоб беринг:\nВитр намозининг ҳукми нима? Неча ракатдан иборат ва қандай ўқилади? Қунут дуосининг маъноси қандай? Қунут дуоси қачон ўқилади? Калималари қандай? Бомдод намозида қунут дуосини ўқийдиган (Шофеъий мазҳабидаги) имомга иқтидо қилгач Ҳанафий мазҳабидаги киши қандай ҳаракат қилади? Витр намози қачон жамоат билан ўқилади?\nСуннати муаккадаларни санаб беринг. Икки ракатдан ортиқ нафл намоз ўқиб, намоз сўнгига қадар ташаҳҳудда ўтирмаган кишининг ҳукми нима?\nТаҳиятул масжид, хожат ва тунги намозларнинг ҳукмини айтиб, ибодат билан ўтказиш мандуб бўлган кечаларни санаб беринг.\nЎтирган ҳолда, от ёки шаҳар ташқарисида бирор воситага минган, бирор нарсага суянган ҳолда ўқилган нафл намозларнинг ҳукмипи айтиб беринг.\nМиниладиган ҳайвон устида ўқилган фарз ва нафл намозларнинг ҳукми қандай? Миниладиган ҳайвон (туя) ўркачи устида ўқилган намозларни тафсилотлари билан тушунтиринг.\nКемада намоз ўқишнинг ҳукмини тафсилотлари билан тушунтиринг.\nТаровеҳ намозининг ҳукмини, вақтини ва неча ракатлигини айтиб беринг.\nКаъбанинг ичида, устида ва атрофида ўқилган намознинг ҳукмини айтиб беринг.\nИбодат ҳукмларининг ўзгаришига сабаб бўладиган энг қисқа сафар муддати қанча? Қайси намозлар қисқартилади? Сафар ниятининг саҳиҳ. бўлиши учун лозим бўлган шартларни изоҳлаб, намозни қисқартиришнинг ҳукмий (сафар) муддатини ва намозни қисқартирмай, тўлиқ ўқиган мусофирнинг ҳукми қандай бўлишини баён қилинг.\nМусофирнинг муқимга ва муқимнинг мусофирга (намозда) иқтидо қилишининг ҳукмини, сафар мобайнида қазо бўлган намозлар сафар тамом бўлгач; муқимликда қазо қилинган намозлар сафар асносида қандай ўқилишини айтиб беринг.\nВатан ҳақидаги ҳукмларни баён қилинг. Ватани иқомат нима билан бекор бўлади?\nБеморнинг намозларини тафсилотлари билан тушунтиринг. Бемор қачон намозни кечиктиради? Қачон ундан намоз соқит бўлади? Қазо қолдирган намозларини васият қилиши қачон жоиз, қачон жоиз эмас?\nҚазо қолган намозлар қандай тартибда ўқилади? Бундай тартиб билан ўқиш мажбурияти нима билан соқит бўлади? Киши фарз намозини ўқиётганида қазо қолган намози эсига тушса, нима қилади?\nКиши ёлғиз ўзи намозни бошлагач, қандай ҳолатда намозини бузиб, жамоатга қўшилади? Қандай ҳолатда ўзи ўқиб тугатади?\nҚайси суннат намозларнинг қазосини қачон ўқиш жоиз? Қачон фарзлардан аввал нафл намоз ўқиш мумкин? Қандай ҳолатларда азон айтилган масжиддан чиқиб кетиш жоизлигини баён қилинг.\nСаҳв саждасининг ҳукми қандай ва сабаблари нима? Қасддан қилинган хатоларнинг қайсиларида саҳв саждаси қилинади? Саҳв саждасининг вақтини, қачон соқит бўлишини ва имом саҳв саждаси қилмайдиган намозларни айтиб беринг.\nБиринчи ёки иккинчи ташаҳҳудда «Аттаҳийёту» ўқиёттанида адашиб кетган ёки намозда шубҳага тушган кишининг ҳукмини баён қилинг.\nТиловат саждасининг ҳукмини, сабабини, вақтини ва сажда оятларининг сонини тафсилотлари билан тушунтиринг. Сажда қилиши лозим бўлган ва лозим бўлмаган кишини, сажда ояти такрор-такрор ўқилганида тиловат саждаси қачон адо бўлишини изоҳлаб беринг. Тиловат саждасининг саҳиҳ бўлиш шартларини, шаклини ҳамда шукр саждасининг ҳукми ва шаклини тушунтириб беринг.\nЖума намозининг ҳукмини, фарз ва саҳиҳ бўлиш шартларини айтиб беринг. Сўнгра шаҳарда, Минода қачон жума намози ўқиш жоиз бўлишини, ҳамда хутбада (Аллоҳ таолога) ҳамд айтиш (каби нарсалар) билан кифояланиш ҳукмларини баён қилиб беринг. Хутбанинг суннатларидан ўнтасини санаб беринг.\nҲайит намозларининг ҳукмини, шартларини, вақти ва адо этиш тартибини тушунтиринг. Қурбон ва Рамазон ҳайити намозлари ҳукмлари орасидаги фарқни изоҳланг. Ташриқ такбирининг ҳукмини, вақтини ва кимларга лозим эканини баён қилинг.\nКусуф (қуёш тутилиши) намозининг ҳукмини, шаклини, истисқо (ёмғир дуоси) намозининг ҳукмини ҳамда бунинг учун нималар мустаҳаб эканини тушунтириб беринг.\nХавф намозининг ҳукмини, сабабини айтиб, бу намозни бир имомга иқтидо қилиб ўқимоқчи бўлганларида ёки алоҳида-алоҳида имомлар орқасида ўқишга келишиб олганларида намоз қандай адо қилинишини, хавф жуда кучли бўлганида қандай ўқилишини тушунтириб беринг.\nРамазон рўзаси фарз бўлиш сабаби;\nҲукми ва фарз бўлишининг шартлари;\nРўза тутишнинг вожиб бўлиш шартлари;\nРўза тутишнинг дуруст бўлиш шартлари учта;\nРўза тутиш натижаси;\nРўзанинг сифати ва қисмлари;\nРамазон ойининг кўриниши ва шубҳали кун Рамазон қандай собит бўлади?\nРўзани бузмайдиган нарсалар;\nРўзани бузиб, қазо ва каффоратга сабаб бўладиган ҳолатлар;\nКаффоратни бекор қилувчи ҳолатлар;\nДругие материалы в этой категории: « Тасаввуф ҳақида тасаввур: ТАСАВВУФНИНГ МАЪНОСИ, ТАЪРИФИ ВА МАНБАИ\tМуборак васиятлар: ИККИНЧИ ВАСИЯТ (4-қисм) »


Иордания "Исломий давлат" гуруҳи манзилларини бомбардимон қилди\n"Исломий давлат"ни бомбардимон қилиб қайтаётган иордания самолётлари.\nИордания ҳарбий самолётлари 5 февраль куни “Исломий давлат” гуруҳининг Суриядаги манзилларини бомбардимон қилганидан сўнг мазкур гуруҳ томонидан тириклай ёқиб юборилган иордан учувчиси Муоз ал Касасбеҳ яшаган шаҳар узра учиб ўтди.\nУчувчи яшаган шаҳарга минглаб одамлар аза тутиш учун йиғилди. Марҳумнинг оиласига Иордания қироли Абдулла ҳам таъзия билдирди.\nИордан ҳарбий қўмондонлигининг айтишича, ҳаво зарбалари “Исломий давлат”нинг Суриядаги Дайр ал Зор вилояти ва Раққа шаҳридаги манзилларига берилган.\n“Исломий давлат” гуруҳи 3 февраль куни гаровдаги Иордан учувчиси Муаз ал Касабеҳни қафасга солиб тириклайин ёқиб юборган эди. Мазкур ваҳшийлик “Исломий давлат” томонидан видеога олиниб, Интернет тармоғи орқали тарқатилган.\nБу воқеадан ларзага келган минглаб иорданияликлар ўлдирилган учувчи учун ўч олинишини ҳукуматдан талаб қилиб намойишга чиққан.\nШундан сўнг Иордания қироли Абдулла “Исломий давлат”га қарши аёвсиз зарба берилиши ҳақида баёнот берган эди. Иордания АҚШ етакчилигидаги "Исломий давлат"га қарши курашаётган коалициянинг аъзоси ҳисобланади.


Антибиотикнинг саратонга қарши хусусиятлари аниқланди\n23:00 / 26.12.2017\nЗарланддаги Ҳельмгольц номли Фармацевтик тадқиқотлар институти (HIPS) ва Ҳельмгольц номли Инфекцияларни ўрганиш маркази (HZI) каролактон антибиотикининг ажойиб хусусиятлари ҳақида маълум қилишди. Олимларнинг аниқлик киритишича, дори воситаси саратон ҳужайралари одатдагидан кўра кўпроқ муҳтож бўлган асосий ферментни блоклар экан. Nature Communications журнали шу ҳақида хабар берди.\nКаролактон Sorangium cellulosum бактериясидан олинадиган табиий антибиотик ҳисобланади. Модда бошқа бактериялардаги энг муҳим жараёнларни бузиш ва кариеснинг асосий сабаби ҳисобланган Streptococcus mutans микроби биоплёнкаларининг ҳосил бўлиши олдини олишга қодир. Бундан ташқари, каролактон энг хавфли бактериялардан бири бўлган Streptococcus pneumonieae'нинг ўсишига тўсқинлик қилади.\nГерманиялик олимлар модданинг номаълум молекуляр мақсадини аниқлашди - у ўзига хос FolD ферменти. Таъкидлаш жоизки, FolD ҳар қандай организм ўсиши учун ҳаётий муҳим аҳамиятга эга бўлган фолий кислотаси ҳосил бўлишида иштирок этади. У орқали нуклеин кислоталари, аминокислоталар ва провитаминлар ҳосил бўлади. Бу фермент саратон ҳужайралари учун жуда аҳамиятли, у тажрибаларда саратон ҳужайралари ўсишини блоклашга қодирлигини намоён этган. Шундай қилиб, каролактон онкокасалликларга қарши салоҳиятли восита бўлиб чиқди.\n19:44 / 01.04.2021\nГерманияда мия саратонига қарши вакцина синовдан ўтказилди\n11:56 / 11.03.2021\nКот-д’Ивуар бош вазири саратондан 57 ёшида вафот этди\n18:46 / 19.02.2021\nТошкент вилояти ва Қорақалпоғистон Республикасида аёлларда саратон касаллигини эрта аниқлаш лойиҳаси амалга оширилади\n14:34 / 18.02.2021\nСаратонга чалинган болалар учун хайрия қутилари: йиғилган маблағ беморларга қандай етиб боради?


ҲАЛИ ҲАМ ТАДБИР КЎП... - Ўзбекистон овози газетаси\nБухоро вилоят партия кенгашининг пленуми бўлиб ўтди. Унда ҳудудий партия ташкилотлари ва депутатлик гуруҳлари фаолияти танқидий таҳлил қилинди.\n— Партиямиз Сайловолди дастурида пенсионерлар, ногиронлиги бўлган шахслар, кам таъминланган аҳоли қатлами манфаатларини ҳимоя қилиш ғоялари илгари сурилганини бот-бот такрорлаймиз, — деди ЎзХДП Бухоро вилоят кенгаши раиси вазифасини бажарувчи Робия Казимова. — Хўш, бу борада қандай ташаббусларни илгари суряпмиз? Бугун ҳар биримиз йўл қўйилган камчиликлардан керакли хулоса чиқариб, кейинги фаолиятимиз режасини тузишимиз лозим. Ютуқлар ўзимизники, камчиликлар эса тузатилмоғи керак.\nЎтган йил партия сафига қабул қилинган 2013 нафар янги аъзонинг 1266 нафарини аёллар, 1033 нафарини ёшлар ташкил этади. «Қонун ижодкорлиги — ёшлар нигоҳида», «Муаммоларни ҳал этишда менинг иштироким», «Салоҳиятли кадрлар — давр талаби» каби лойиҳалари муваффақиятли амалга оширилган.\n«Ижтимоий ҳимоядан ижтимоий фаоллик сари» лойиҳаси доирасида 175 нафар хотин-қиз ишга жойлаштирилган. Ўз бизнесини бошламоқчи бўлган 204 нафар аёлга кредит олишга кўмаклашилган. 98 нафар хотин-қиз эса оилавий тадбиркорликни йўлга қўйган.\n— Амалга оширилган ишларга назар солинса, кўпроқ тадбирлар ўтказиш билан чекланиб қолинаётгани аён бўляпти, — деди пленумда сўзга чиққан ЎзХДП Марказий Кенгаши раиси Ҳотамжон Кетмонов. — Ваҳоланки, партиямиз олдида долзарб вазифалар турибди. Давлат органлари фаолияти устидан жамоатчилик назоратини амалга ошириш борасида кўзга кўринадиган ташаббусларни илгари суришда ҳамон оқсаяпмиз. Ногиронлиги бўлган шахсларнинг ҳуқуқ ва манфаатларини таъминлаш бўйича вилоят партия ташкилоти ва маҳаллий Кенгашлардаги партия гуруҳлари томонидан бирор масала кўрилмаган ёки таклиф ишлаб чиқилмаган. Буни қандай тушуниш керак?.. Депутатларимиз ишлаяпти, фаоллашди, деган гапларни айтишдан олдин, «бизнинг ҳаракатимиз жамиятда нимани ўзгартиряпти?» деган, саволга жавоб топишимиз зарур.\nХалқ депутатлари вилоят Кенгашидаги партия гуруҳининг 2017 йилдаги фаолияти ҳақида гуруҳ раҳбари Шуҳрат Исматов маъруза қилди.\nМуҳокама қилинган масалалар юзасидан, вилоят Кенгаши депутатлари Мақсуд Холов, Лола Аҳадова ва бошқалар сўзга чиқди. Соғлиқни сақлаш муассасалари фаолиятини такомиллаштириш, педагог кадрларни қадрлаш бўйича таклиф ва мулоҳазалар билдирилди.\nПленумда ташкилий масала ҳам кўрилди. Робия Казимова ЎзХДП вилоят кенгашининг раиси этиб сайланди.\nЎзХДП Самарқанд вилоят кенгашининг пленуми ҳам танқидий руҳда ўтди.\n— Ўтган давр мобайнида 30 га яқин сайёр қабуллар ташкил этилди, — деди ЎзХДП вилоят кенгашининг раиси Мажидхон Усмонов. — Учрашувлар мобайнида ижтимоий соҳага доир 200 га яқин мурожаат, таклиф ва мулоҳазалар билдирилди. Уларнинг 132 таси маҳаллий Кенгашлардаги партия гуруҳлари орқали ижобий ечимини топган бўлса, қолган мурожаатлар бўйича мутахассислар томонидан ҳуқуқий тавсиялар берилди. 18 масала ечими юзасидан мутасадди ташкилотларга мурожаатлар йўлланган ва ижроси назоратга олинган.\n— Депутат зиммасига улкан вазифалар юкланган, — деди вилоят Кенгашидаги ЎзХДП гуруҳи раҳбари Бахтиёр Шукуров. — Депутатлар томонидан турли масалалар юзасидан давлат ҳокимияти ва бошқаруви органларига 80 га яқин сўров юборилди. Ҳомийлар кўмагида ногиронлиги бўлган фуқароларга 34 та ногиронлик аравачаси олиб берилди. Одамлар баландпарвоз гапларга эмас, партиянинг амалий ишига қараб баҳо беради. Шу боис муаммолар ечими йўлида тинмай изланишимиз керак. Биз қандай ишга қўл урмайлик, партия номидан ҳаракат қилаётганимизни асло ёддан чиқармаслигимиз лозим.\nПленумда муҳокама этилган масалалар юзасидан тегишли қарорлар қабул қилинди.


АҚШдаги муддатидан олдинги сайловларда давомат бўйича рекорд қайд этилди\n11:27 / 08.11.2016\nАҚШ президентлигига муддатидан олдинги сайловларда рекорд сондаги сайловчилар қатнашди. Келиб чиқишига кўра лотин америкалик бўлганларнинг фаоллиги кузатилган, бу эса Ҳиллари Клинтонга устунлик тақдим этади. Бу ҳақда Associated Press хабар берган.\nПочта орқали ёки сайлов участкаларида 46,27 миллион киши ўз танловини амалга оширган.\nМаълум қилишинишича, рекорд кўрсаткичлар 28та штат ва Колумбия округида қайд этилган. Бу орқали 2012 йилги рекорд янгиланди.\nAP тахминларига кўра, муддатидан олдинги овозларнинг умумий сони 50 миллионтага етиши мумкин, бу сайловларда иштирок этадиганлар умумий сонининг 40 фоизига тенг бўлади. 4 йил олдинги сайловда муддатдан олдинги сайловда 46,22 миллион киши (35 фоиз) овоз берганди.\nШимолий Каролинадаги кўрсаткичлар, бу ҳудудда истиқомат қилувчи қора танли америкаликларнинг сайловга қизиқиши жуда паст даражада эканини кўрсатмоқда. 2008 ва 2012 йилларда бу штат аҳолиси сайловларда нисбатан фаолроқ бўлганди. Шу билан биргаликда демократларни қўллаб-қувватлаётган келиб чиқишига кўра лотин америкаликларнинг фаоллиги кескин ошган. Бу эса сайловда ҳал қилувчи аҳамиятга эга бўлган Флорида штатида Клинтонга устунлик бериши кутилмоқда. Республикачилар вакили Дональд Трамп эса Шимолий Каролинада ва Флоридада ғалабага эриша олмаса, сайловни ютқазиши тайин.\nАҚШда умумий сайловлар 8 ноябрь куни бўлиб ўтади. Сайловчилар президент ва вице-президентни сайлаши, шунингдек, Вакиллар палатасининг барча 435 аъзосини, 100 нафар Конгресс сенаторларининг 34 нафарини, 12та штат ва иккита ҳудуд губернаторларини ҳамда 15та йирик шаҳар мэрларини қайта сайлаши керак.\nФлорида Шимолий Каролина Сайлов


Ўзбекистон ва Туркманистон бу йил Эрондан олма импортини кескин оширди • EastFruit\nБош саҳифа › Янгиликлар › Ўзбекистон ва Туркманистон бу йил Эрондан олма импортини кескин оширди\nМуаллиф: EastFruit 21 Апр 22 20 Апр 22 058\nEastFruit таҳлилчилари хабарига кўра, Марказий Осиёнинг икки давлати – Ўзбекистон ва Туркманистон 2022 йилнинг дастлабки 4 ойи давомида Эрон олмаси импортини бир неча баробар оширган.\nТуркманистон бу даврда Эрон олмасининг жаҳондаги энг йирик беш импортёри қаторига кирди ва Эрондан бирданига 19,5 минг тонна мева сотиб олди. Таққослаш учун айтадиган бўлсак, бир йил аввал худди шу даврда импорт 22 баробар кам эди. Ўзбекистон Эрондан олма импорт қилувчи давлатлар рейтингида 4 ой ичида 13 минг тонна кўрсаткич билан олтинчи ўринни эгаллади. Бу 2021 йилнинг шу даврига нисбатан 21 баробар кўп кўрсаткичдир.\n“Умуман олганда, 2022 йилнинг биринчи ойларида Эрондан олма экспорти ҳажми ўтган йилга нисбатан тахминан 19 фоиз ортда қолмоқда. Бу эса 2021 йилда баҳорги аёзларнинг салбий таъсири туфайли мамлакатда олма ҳосили камайиши билан боғлиқ. Бироқ, Марказий Осиёда ҳам совуқлар бўлди, ҳосил камайди ва ушбу мамлакатларга етказиб бериш кескин кўтарилди, чунки бу ерда нархлар юқори эди. Февраль ойи охирида Россия армиясининг Украина ҳудудига бостириб кириши туфайли ушбу мамлакатдан олма экспорти тўхтаб қолгани етказиб бериш ҳажми ўсишига қўшимча туртки бўлди”, дейди Бирлашган Миллатлар Ташкилотининг Озиқ-овқат ва қишлоқ хўжалиги ташкилоти (ФАО) инвестицион департаменти иқтисодчиси Андрий Ярмак.\nЭслатиб ўтамиз, 2022 йилда Ўзбекистон ва Туркманистондан ташқари БАА (42 фоизга), Покистон (75 фоиз) ва Қувайт (73 фоиз) импортёрлари ҳам Эрон олмаси харидини оширган. Ироқ, Ҳиндистон ва Россия каби йирик бозорларга эса Эрондан олма экспорти камайган.


Афина марказида жойлашган суд бинолари мажмуаси ёнида кучли портлашлар юз берди.\n23 январ 2021, Тошкент вақти: 12:39\nПортлашлар оқибатида бир полициячи яраланган, аммо мажмуага деярли зарар етмаган. Портлаш учун масъулиятни “Инқилобий кураш” гуруҳи ўз зиммасига олди. Бу ҳақда маҳаллий газеталарга сим қоққан номаълум шахс билдирган.\nАввалроқ Греция полицияси портлашлар “17 ноябр” гуруҳи вакиллари томонидан амалга оширилган деган гумонда эди. Ҳозирда мазкур гуруҳнинг 19 аъзоси устидан маҳкама ўтмоқда. “17 ноябр” гуруҳи 70-йиллар ўрталарида грек сиёсатчилари, ишбилармонлар ва чет элликларга ҳужумлар уюштирган. Бу ҳужумлар оқибатида 23 киши нобуд бўлганди.


"Ювентус" "Рома" футболчиси учун 45 миллион евро сарфламоқчи\n7 август, 2017, 17:20\n“Рома” клуби ярим ҳимоячиси Кевин Строотман фаолиятини “Ювентус”да давом эттириши мумкин. Il Messaggero нашри тарқатаётган хабарга қараганда, туринликлар футболчига агентлик қилувчи Sport Entertainment Group компанияси билан алоқага чиқишган.\nМанбанинг хабар тарқатишича бироз вақт олдин голландиядик футболчи клуб билан шартномасини узайтирган ва унда Строотманнинг товон пули 45 миллионов евро дея белгилаб қўйилган. “Ювентус” эса ушбу суммани тўлашга тайёр эканлигини маълум қилмоқда.\nҚайд этиш лозим, 27 ёшли футболчининг “бўрилар” билан амалдаги шартномаси 2022 йилга қадар амал қилади.


tashkent.uz Tashkent.Uz - “Ўзэкспомарказ”Да Олтита Ихтисослаштирилган Халқаро Кўргазма Иш Бошлади\nЎзбекистон Республикаси Фавқулодда вазиятлар вазирлиги, Давлат геология ва минерал ресурслар қўмитаси, Автомобиль йўллари давлат қўмитаси, Савдо-саноат палатаси, “Ўзкимёсаноат” акциядорлик жамияти, Тошкент шаҳар ҳокимлиги ва бошқа идора ҳамда ташкилотлар кўмагида «IEG Uzbekistan» кўргазма компанияси томонидан ташкил этилган тадбирнинг очилишида мамлакатимизда янги, илғор технологияларни жорий этиш, ишлаб чиқариш корхоналарини замонавий техникалар билан қайта жиҳозлаш, инновацион фаолиятни ривожлантиришга қаратилаётган эътибор саноат салоҳиятини юксалтиришда муҳим омил бўлаётгани таъкидланди.\nЖорий йилги форум доирасида “UzMetalMash” – металлургия, металлга ишлов бериш, машинасозлик ва пайвандлаш, “UzTechTransExpo” – махсус техника, транспорт ва логистика хизматлари, “UzMiningExpo” – тоғ-кон саноати учун технология ва ускуналар, “UzChemPlastExpo” – кимё саноати, пластмасса ва каучук ишлаб чиқариш, “UzSecureExpo” – хавфсизлик тизимлари, меҳнат муҳофазаси ва ёнғин хавфсизлиги ҳамда “InterPackExpo” – қадоқлаш саноати ва омборга жойлаш ихтисослаштирилган кўргазмалари ўтказилмоқда.\nФорумда Ўзбекистон, Германия, Буюк Британия, Хитой, Жанубий Корея, Туркия, Эрон, Беларусь, Украина, Россия, Словения, Чехия каби давлатлардан олтмишга яқин компания иштирок этаётир. Қатнашчиларнинг ярмидан ортиғини хорижий корхоналар ташкил этаётгани халқаро кооперация муносабатлари ривожланиб бораётганидан далолат беради.\nТадбир шакли тасодифан танланган эмас. Ҳар хил кўргазма лойиҳаларининг қўшилиши саноатнинг асосий тармоқларини қамраб олиш имконини беради. Кўргазмаларнинг асосий мақсади ишбилармонлик мулоқотлари ва коммуникациялари учун қулай шароитлар яратиш, шунингдек, ишлаб чиқаришнинг турли тармоқларида замонавий саноат имкониятларини намойиш этишдир.\nТоғ-кон иши мамлакатимиз иқтисодиётининг асосий тармоқларидан бири ҳисобланади. Хорижий иштирокчиларнинг «UzMiningExpo» халқаро кўргазмасига бўлган қизиқиши ортиб бораётгани соҳадаги халқаро ҳамкорликнинг муҳим эканидан далолат беради.\n«РэйлТрансХолдинг» компанияси (Россия), Новокраматорск машинасозлик заводи (Украина), «Teknotak industrial group» компанияси(Эрон)нинг тоғ-кон ишида зарур бўладиган ускуналари мамлакатимиз мутахассислари диққатини жалб этмоқда.\n– Форумда илк бор иштирок этмоқдамиз, – дейди Буюк Британиянинг «MMD Mineral Sizing» компанияси вакили Нгим Бертранд. – Компаниямиз тоғ-кон саноати учун минералларни майдалаш мажмуаларини таклиф этмоқда. Ўзбекистонда ушбу соҳалар жадал ривожланиб бораётгани боис муносабатларимиз истиқболли ва янада самарали бўлишига ишонаман.\n«UzTechTransExpo» – махсус техника, транспорт ва логистика хизматлари кўргазмаси марказий кўргазмалардан бири ҳисобланади. Бу ерда махсус техникалар, транспорт ва логистика, омбор мажмуалари ва терминалларидан фойдаланиш хизматлари, транспорт соҳасидаги инновацион ечимлар намойиш этилмоқда.\n«Ist-Batterflay» корхонаси (Ўзбекистон) томонидан намойиш этилаётган енгил автомобиллар учун тиркамалар ва цистернали автотиркамалар ташриф буюрувчилар эътиборини тортмоқда. Очиқ кўча экспозициясида Горький автозаводи (Россия), Минск автомобиль заводи (Беларусь) сингари автомобилсозлик корхоналари ўз янгиликларини намойиш этмоқда.\n«Ўзбекистон темир йўллари» акциядорлик жамияти ташаббуси билан тузилган, халқаро стандартларга жавоб берадиган «Temiryo'l-sug'urta» қўшма корхонаси турли суғурталаш хизматларини таклиф этмоқда. Компанияда темир йўл ҳаракат тизимини суғурталаш, юкларни ҳар хил тасодифлардан суғурталаш, умумий фуқаролик касб жавобгарлигини суғурталаш каби логистик фаолиятнинг барча турларини қамраб олувчи қулай суғурталаш шартномалари ишлаб чиқилган ва жорий этилмоқда.\nЭкспозициянинг аҳамиятли сегментларидан бири хавфсизлик технологиялари бўйича «UzSecureExpo» халқаро кўргазмасидир. Кўргазмада саноат объектларида хавфсизликни таъминлаш техник воситалари, огоҳлантириш тизимлари, комплекс хавфсизликни таъминлаш жиҳозлари, ўт ўчириш машиналари, рациялар, шахсий ҳимоя воситалари, ўт ўчиргичлар, аудио ва видео кузатув, ақлли уй, техника, технологиялар, ҳалокат ва офатларнинг олдини олиш ва уларнинг оқибатларини бартараф этиш жиҳозлари намойиш этилмоқда.\nКўргазма стендларида соҳанинг етакчи компаниялари ўз маҳсулотларини омма эътиборига ҳавола қилмоқда. “VIP Security” (Ўзбекистон), “MICROSENS GmbH & Co. KG” (Германия), «АГТ Системс» (Россия) каби компаниялар шулар жумласидан.\n– Мамлакатимизда жамоат хавфсизлигини сақлаш ишига алоҳида эътибор қаратилмоқда, – дейди "Proto" корхонаси менежери Михаил Васильев. – Биз таклиф этаётган турникетлар корхона ва ташкилотлар, таълим муассасалари ҳамда дам олиш масканларида хавфсизликни таъминлашда қулай ёрдамчи бўлиб хизмат қилади.\nҚадоқлаш саноати мамлакатимизда изчил ривожланаётган тармоқлардан бири ҳисобланади. Замонавий технологияларни жорий этиш тармоқ ривожланиши, қадоқлаш ва материаллар сифатини оширишда муҳим роль ўйнайди. Шу маънода «InterPackExpo» кўргазмаси харидорлар географиясини кенгайтириш, қисқа вақт ичида ўз маҳсулотини иштирокчиларнинг катта қисмига намойиш этиш, янги мижозлар топиш имконини беради.\n– Корхонамизда халқ хўжалигининг турли тармоқлари учун мўлжалланган полиэтилин плёнкалар ишлаб чиқилмоқда, – дейди "Dovon" масъулияти чекланган жамияти раҳбари Нуриддин Абдуллаев. – Президентимиз Шавкат Мирзиёев раҳнамолигида мамлакатимизда кичик бизнес ва хусусий тадбиркорликни ҳар томонлама қўллаб-қувватлашга қаратилган чора-тадбирлар самарасида ишлаб чиқариш ҳажми тобора ошмоқда. Хусусан, ҳозирги пайтда дори воситаларини қадоқлашда қўлланиладиган ПВХ қаттиқ плёнкасини ишлаб чиқаришни йўлга қўйиш устида иш олиб бормоқдамиз.\n«Micros» (Ўзбекистон) компанияси иштирокчилар ва ташриф буюрувчиларнинг диққатини ўзига тортмоқда. Корхона саноатда қадоқлаш, термотрансфер босма учун ускуналар, босма ва нусха кўчириш ускуналари, омбор ускуналари билан иштирок этмоқда. «LL Plasttechnology» компанияси (Ўзбекистон) ўзининг катта кўламдаги полимер қадоқлаш ва халқ истеъмоли моллари билан қатнашмоқда.\nМухтасар қилиб айтганда, “Uzbekistan Industrial Forum – 2017” халқаро форуми саноатчилар, бизнесменлар, давлат ҳокимияти органлари ва илмий доиралар вакилларининг ўзига хос амалий мулоқот майдонига айланиб, корхона ва ташкилотлар, инвесторлар ўртасидаги муносабатларни янада мустаҳкамлашга хизмат қилади.\nПечать 16 Март 2017 Ўқилди: 5878\nСайтда фойдаланувчилар сони: 462